62016TJ0131(01)
SENTENZA TAL-QORTI ĠENERALI (It-Tieni Awla Estiża)
20 ta’ Settembru 2023 (
*1
)
“Għajnuna mill-Istat – Skema ta’ għajnuna implimentata mill-Belġju – Deċiżjoni li tiddikjara l-iskema ta’ għajnuna inkompatibbli mas-suq intern u illegali u li tordna l-irkupru tal-għajnuna mħallsa – Deċiżjoni fiskali bil-quddiem (tax ruling) – Profitti taxxabbli – Eżenzjoni tal-profitti eċċessivi – Vantaġġ – Natura selettiva – Effett ħażin fuq il-kompetizzjoni – Irkupru”
Fil-Kawża T‑131/16 RENV,
Ir-Renju tal-Belġju, irrappreżentat minn C. Pochet u M. Jacobs, bħala aġenti, assistiti minn M. Segura u M. Clayton, avukati,
rikorrent,
sostnut minn
L-Irlanda, irrappreżentata minn M. Browne, A. Joyce, D. O’Reilly u J. Quaney, bħala aġenti, assistiti minn P. Gallagher, M. Collins, C. Donnelly, SC, B. Doherty u D. Fennelly, barristers,
intervenjenti,
vs
Il-Kummissjoni Ewropea, irrappreżentata minn B. Stromsky, P.‑J. Loewenthal u F. Tomat, bħala aġenti,
konvenuta,
IL-QORTI ĠENERALI (It-Tieni Awla Estiża),
komposta minn A. Marcoulli, Presidenta, S. Frimodt Nielsen, V. Tomljenović (Relatriċi), R. Norkus u W. Valasidis, Imħallfin,
Reġistratur: S. Spyropoulos, Amministratriċi,
wara li rat il-fażi bil-miktub tal-proċedura,
wara li rat is-sentenza tas‑16 ta’ Settembru 2021, Il‑Kummissjoni vs Il‑Belġju u Magnetrol International (C‑337/19 P, EU:C:2021:741),
wara s-seduta tat‑8 ta’ Frar 2023,
tagħti l-preżenti
Sentenza
1
Permezz tar-rikors tiegħu bbażat fuq l-Artikolu 263 TFUE, ir-Renju tal-Belġju jitlob l-annullament tad-Deċiżjoni tal-Kummissjoni (UE) 2016/1699 tal‑11 ta’ Jannar 2016 dwar l-iskema ta’ għajnuna li tirrigwarda l-eżenzjoni tal-qligħ eċċessiv SA.37667 (2015/C) (ex 2015/NN) implimentata mill-Belġju (ĠU 2016, L 260, p. 61, iktar ’il quddiem id-“deċiżjoni kkontestata”).
I. Il‑fatti li wasslu għall‑kawża
2
Il-fatti li wasslu għall-kawża kif ukoll il-kuntest ġuridiku relatat magħha ġew esposti mill-Qorti Ġenerali fil-punti 1 sa 28 tas-sentenza tal‑14 ta’ Frar 2019, Il‑Belġju u Magnetrol International vs Il‑Kummissjoni (T‑131/16 u T‑263/16, EU:T:2019:91), kif ukoll mill-Qorti tal-Ġustizzja fil-punti 1 sa 24 tas-sentenza tas‑16 ta’ Settembru 2021, Il‑Kummissjoni vs Il‑Belġju u Magnetrol International (C‑337/19 P, EU:C:2021:741). Għall-finijiet ta’ din il-proċedura, dawn jistgħu jinġabru fil-qosor kif ġej.
3
Permezz ta’ deċiżjoni bil-quddiem adottata mid-“Dipartiment tad-Deċiżjonijiet bil-Quddiem” tas-service public fédéral des finances belge (is-Servizz Pubbliku Federali tal-Finanzi Belġjan), abbażi tal-Artikolu 185(2)(b) tal-code des impôts sur les revenus 1992 (il-Kodiċi tat-Taxxa fuq id-Dħul tal‑1992, iktar ’il quddiem iċ-“CIR 92”), moqri flimkien mal-Artikolu 20 tal-loi du 24 décembre 2002 modifiant le régime des sociétés en matière d’impôts sur les revenus et instituant un système de décision anticipée en matière fiscale (il-Liġi tal‑24 ta’ Diċembru 2002, li Temenda s-Sistema tat-Taxxa fuq id-Dħul tal-Kumpanniji u li Tistabbilixxi Sistema ta’ Deċiżjonijiet bil-Quddiem fil-Qasam Fiskali) (Moniteur belge tal‑31 ta’ Diċembru 2002, p. 58817, iktar ’il quddiem il-“Liġi tal‑24 ta’ Diċembru 2002”), il-kumpanniji residenti Belġjani li jagħmlu parti minn grupp multinazzjonali u l-istabbilimenti permanenti Belġjani ta’ kumpanniji residenti barranin li jagħmlu parti minn grupp multinazzjonali setgħu jnaqqsu l-bażi taxxabbli tagħhom fil-Belġju billi jnaqqsu l-profitti, meqjusa bħala “eċċessivi”, mill-profitti li huma kienu rreġistraw. Permezz ta’ din is-sistema, parti mill-profitti li saru mill-entitajiet Belġjani li jibbenefikaw minn deċiżjoni bil-quddiem ma kinitx intaxxata fil-Belġju. Skont l-awtoritajiet tat-taxxa Belġjani, dawn il-profitti eċċessivi kienu jirriżultaw minn sinerġiji, minn ekonomiji ta’ skala jew minn benefiċċji oħra li jirriżultaw mill-fatt li jagħmlu parti minn grupp multinazzjonali u għalhekk ma kinux imputabbli lill-entitajiet Belġjani inkwistjoni.
4
Wara proċedura amministrattiva li bdiet fid‑19 ta’ Diċembru 2013, permezz ta’ ittra li permezz tagħha l-Kummissjoni Ewropea talbet lir-Renju tal-Belġju jipprovdilha informazzjoni dwar is-sistema ta’ deċiżjonijiet fiskali bil-quddiem, dwar il-profitti eċċessivi, li kienu bbażati fuq l-Artikolu 185(2)(b) taċ-CIR 92, il-Kummissjoni adottat id-deċiżjoni kkontestata fil‑11 ta’ Jannar 2016.
5
Permezz tad-deċiżjoni kkontestata, il-Kummissjoni kkonstatat li l-iskema ta’ eżenzjoni tal-profitti eċċessivi, li kienet ibbażata fuq l-Artikolu 185(2)(b) taċ-CIR 92, li abbażi tiegħu r-Renju tal-Belġju kien ħareġ deċiżjonijiet bil-quddiem favur entitajiet Belġjani ta’ gruppi multinazzjonali ta’ impriżi, li jagħtu lill-imsemmija entitajiet eżenzjoni għal parti mill-profitti li huma kienu jagħmlu, kienet tikkostitwixxi skema ta’ għajnuna mill-Istat, li tagħti vantaġġ selettiv lill-benefiċjarji tagħha, fis-sens tal-Artikolu 107(1) TFUE, li kienet inkompatibbli mas-suq intern.
6
Għalhekk, il-Kummissjoni sostniet, prinċipalment, li l-iskema inkwistjoni kienet tagħti vantaġġ selettiv lill-benefiċjarji tad-deċiżjonijiet bil-quddiem, sa fejn l-eżenzjoni tal-profitti eċċessivi tagħhom applikata mill-awtoritajiet tat-taxxa Belġjani kienet tidderoga mis-sistema komuni tat-taxxa fuq il-kumpanniji fil-Belġju. Sussidjarjament, il-Kummissjoni qieset li l-eżenzjoni tal-profitti eċċessivi setgħet tagħti vantaġġ selettiv lill-benefiċjarji tad-deċiżjonijiet bil-quddiem, sa fejn tali eżenzjoni kienet titbiegħed mill-prinċipju ta’ distakkament.
7
Peress li kkonstatat li l-iskema inkwistjoni kienet ġiet implimentata bi ksur tal-Artikolu 108(3) TFUE, il-Kummissjoni ordnat l-irkupru tal-għajnuna hekk mogħtija mingħand il-benefiċjarji tagħha, li l-lista definittiva tagħhom kellha sussegwentement tiġi stabbilita mir-Renju tal-Belġju.
A. Fuq is‑sentenza inizjali
8
Wara l-adozzjoni tad-deċiżjoni kkontestata, ir-Renju tal-Belġju u diversi impriżi, identifikati mill-imsemmija deċiżjoni jew li bbenefikaw minn deċiżjoni bil-quddiem bis-saħħa tal-iskema inkwistjoni, ippreżentaw rikorsi intiżi għall-annullament ta’ dik id-deċiżjoni.
9
Permezz tas-sentenza tal‑14 ta’ Frar 2019, Il‑Belġju u Magnetrol International vs Il‑Kummissjoni (T‑131/16 u T‑263/16, iktar ’il quddiem is-“sentenza inizjali, EU:T:2019:91), fl-ewwel lok, il-Qorti Ġenerali ċaħdet bħala infondati l-motivi bbażati, essenzjalment, fuq ksur mill-Kummissjoni tal-kompetenzi tagħha fil-qasam tal-għajnuna mill-Istat u fuq indħil fil-kompetenzi esklużivi tar-Renju tal-Belġju fil-qasam tat-tassazzjoni diretta.
10
Fit-tieni lok, il-Qorti Ġenerali qieset li, f’dan il-każ, il-Kummissjoni kienet ikkonstatat b’mod żbaljat l-eżistenza ta’ skema ta’ għajnuna, bi ksur tal-Artikolu 1(d) tar-Regolament tal-Kunsill (UE) 2015/1589 tat‑13 ta’ Lulju 2015 li jistabbilixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU 2015, L 248, p. 9), u, konsegwentement, annullat id-deċiżjoni kkontestata mingħajr ma qieset li kien neċessarju li teżamina l-motivi l-oħra li kienu tqajmu kontriha.
B. Fuq is‑sentenza tal‑appell
11
Wara l-appell ippreżentat mis-sentenza inizjali, il-Qorti tal-Ġustizzja tat is-sentenza tagħha tas‑16 ta’ Settembru 2021, Il‑Kummissjoni vs Il‑Belġju u Magnetrol International (C‑337/19 P, iktar ’il quddiem is-“sentenza tal-appell, EU:C:2021:741).
12
Fis-sentenza tal-appell, il-Qorti tal-Ġustizzja kkunsidrat li s-sentenza inizjali kienet ivvizzjata bi żbalji ta’ liġi sa fejn il-Qorti Ġenerali kienet ikkunsidrat li l-Kummissjoni kienet ikkonkludiet b’mod żbaljat li f’dan il-każ kien hemm skema ta’ għajnuna.
13
Abbażi ta’ dawn l-iżbalji li nstabu mill-Qorti tal-Ġustizzja, is-sentenza inizjali ġiet annullata.
14
Skont l-ewwel paragrafu tal-Artikolu 61 tal-Istatut tal-Qorti tal-Ġustizzja tal-Unjoni Ewropea, il-Qorti tal-Ġustizzja ddeċidiet li tiddeċiedi definittivament fuq il-motivi li hija kkunsidrat li kienu fi stat li jiġu deċiżi, jiġifieri dawk li jikkonċernaw l-indħil tal-Kummissjoni fil-kompetenzi esklużivi tar-Renju tal-Belġju fil-qasam tat-tassazzjoni diretta, minn naħa, u dawk relatati mal-eżistenza ta’ skema ta’ għajnuna, min-naħa l-oħra.
15
Għalhekk, qabel kollox u bħall-Qorti Ġenerali, il-Qorti tal-Ġustizzja ċaħdet il-motivi dwar l-indħil tal-Kummissjoni fil-kompetenzi esklużivi tar-Renju tal-Belġju fil-qasam tat-tassazzjoni diretta.
16
Sussegwentement, il-Qorti tal-Ġustizzja kkonkludiet li l-iskema ta’ eżenzjoni tal-profitti eċċessivi setgħet titqies bħala skema ta’ għajnuna, fis-sens tal-Artikolu 1(d) tar-Regolament 2015/1589, u li, konsegwentement, il-motivi dwar l-eżistenza ta’ skema ta’ għajnuna kellhom jiġu miċħuda bħala infondati.
17
Fl-aħħar nett, fir-rigward tal-motivi l-oħra ta’ annullament invokati mir-Renju tal-Belġju, il-Qorti tal-Ġustizzja kkunsidrat li t-tilwima ma kinitx fi stat li tiġi deċiża u rrinvijat il-kawża quddiem il-Qorti Ġenerali sabiex din tiddeċiedi dwar l-imsemmija motivi.
II. Il‑proċedura u t‑talbiet tal‑partijiet
18
Wara s-sentenza tal-appell u skont l-Artikolu 216(1) tar-Regoli tal-Proċedura tal-Qorti Ġenerali, fl‑20 ta’ Ottubru 2021, din il-kawża ġiet assenjata lit-Tieni Awla Estiża tal-Qorti Ġenerali.
19
Skont l-Artikolu 217(1) tar-Regoli tal-Proċedura, il-partijiet ippreżentaw in-noti ta’ osservazzjonijiet tagħhom bil-miktub fit-termini stabbiliti. Barra minn hekk, skont l-Artikolu 217(3) tal-istess regoli, ġew ippreżentati noti addizzjonali ta’ osservazzjonijiet bil-miktub mill-partijiet prinċipali.
20
Ir-Renju tal-Belġju jitlob li l-Qorti Ġenerali jogħġobha:
–
tannulla d-deċiżjoni kkontestata;
–
sussidjarjament, tannulla l-Artikoli 1 u 2 tad-deċiżjoni kkontestata;
–
tikkundanna lill-Kummissjoni għall-ispejjeż.
21
L-Irlanda titlob li l-Qorti Ġenerali jogħġobha tannulla d-deċiżjoni kkontestata, kif jitlob ir-Renju tal-Belġju.
22
Il-Kummissjoni titlob li l-Qorti Ġenerali jogħġobha:
–
tiċħad ir-rikors;
–
tikkundanna lir-Renju tal-Belġju għall-ispejjeż.
III. Id‑dritt
23
Insostenn tar-rikors tiegħu, ir-Renju tal-Belġju jqajjem ħames motivi. Wara s-sentenza tal-appell, li fiha l-Qorti tal-Ġustizzja ddeċidiet fuq l-ewwel żewġ motivi, relatati, l-ewwel, mal-indħil tal-Kummissjoni fil-kompetenzi esklużivi tar-Renju tal-Belġju u, it-tieni, mal-eżistenza ta’ skema ta’ għajnuna, il-Qorti Ġenerali għandha tiddeċiedi mill-ġdid dwar it-tielet sal-ħames motiv, dwar, it-tielet, il-klassifikazzjoni żbaljata tal-eżenzjoni tal-profitti eċċessivi bħala għajnuna mill-Istat, fis-sens tal-Artikolu 107(1) TFUE, ir-raba’, l-identifikazzjoni żbaljata tal-benefiċjarji tal-allegata għajnuna u, il-ħames, il-ksur tal-prinċipji ta’ legalità u ta’ protezzjoni tal-aspettattivi leġittimi, sa fejn l-irkupru tal-allegata għajnuna kien ġie ordnat b’mod żbaljat.
A. Fuq il‑motiv ibbażat fuq il‑ksur tal‑Artikolu 107 TFUE u fuq żball manifest ta’ evalwazzjoni, sa fejn il‑Kummissjoni qieset li s‑sistema ta’ profitti eċċessivi kienet tikkostitwixxi miżura ta’ għajnuna mill‑Istat
24
Ir-Renju tal-Belġju jsostni, essenzjalment, li l-fatt li l-eżenzjoni tal-profitti eċċessivi, bħala prassi amministrattiva stabbilita, tikkostitwixxi skema, ma jimplikax li jiġi konkluż li din tissodisfa l-kundizzjonijiet kollha elenkati fl-Artikolu 107(1) TFUE sabiex miżura tikkostitwixxi għajnuna mill-Istat. Għalhekk, insostenn ta’ dan il-motiv, ir-Renju tal-Belġju jippreżenta argumenti, organizzati f’diversi partijiet u subpartijiet, li permezz tagħhom huwa jikkontesta l-evalwazzjonijiet tal-Kummissjoni dwar l-imsemmija kundizzjonijiet elenkati fl-Artikolu 107(1) TFUE, jiġifieri l-finanzjament tal-iskema inkwistjoni permezz ta’ riżorsi tal-Istat, l-eżistenza ta’ vantaġġ selettiv u l-eżistenza ta’ distorsjoni tal-kompetizzjoni.
25
Il-Kummissjoni tikkunsidra li l-motiv invokat mir-Renju tal-Belġju għandu jiġi miċħud.
1.
Fuq il‑finanzjament tal‑iskema inkwistjoni permezz ta’ riżorsi tal‑Istat
26
Ir-Renju tal-Belġju, sostnut f’dan ir-rigward mill-Irlanda, isostni, essenzjalment, li Stat jista’ jirrinunzja t-tassazzjoni tad-dħul biss jekk ikollu d-dritt li jiġbor il-kontribuzzjonijiet korrispondenti. F’dan il-każ, il-profitti eċċessivi jikkorrispondu għall-profitti ġġenerati mill-gruppi ta’ impriżi kkonċernati u għalhekk ma jistgħux jiġu imputati lil entitajiet Belġjani. Għal din ir-raġuni, dawn il-profitti ma jaqgħux taħt il-kompetenza fiskali tar-Renju tal-Belġju, li ma jistax jintaxxahom.
27
Għandha titfakkar il-ġurisprudenza stabbilita li tgħid li l-kunċett ta’ “għajnuna” huwa iktar ġenerali minn dak ta’ sussidju peress li ma jinkludix biss prestazzjonijiet pożittivi, bħalma huma s-sussidji stess, iżda jinkludi wkoll interventi tal-Istat li, f’forom differenti, itaffu l-ispejjeż li normalment jaffettwaw il-baġit ta’ impriża u li, għalhekk, mingħajr ma jkunu sussidji fil-veru sens tal-kelma, ikunu tal-istess natura u jkollhom effetti identiċi għalihom. Għaldaqstant, miżura li permezz tagħha l-awtoritajiet pubbliċi jagħtu lil ċerti impriżi trattament fiskali vantaġġuż li, għalkemm ma tinkludix trasferiment ta’ riżorsi tal-Istat, tqiegħed lill-benefiċjarji f’sitwazzjoni finanzjarja iktar favorevoli mill-kontribwenti l-oħra tikkostitwixxi għajnuna mill-Istat fis-sens tal-Artikolu 107(1) TFUE (ara s-sentenza tal‑15 ta’ Novembru 2011, Il‑Kummissjoni u Spanja vs Government of Gibraltar u Ir‑Renju Unit, C‑106/09 P u C‑107/09 P, EU:C:2011:732, punti 71 u 72 u l-ġurisprudenza ċċitata).
28
L-ewwel, fil-premessa 114 tad-deċiżjoni kkontestata, il-Kummissjoni sostniet li l-iskema inkwistjoni kienet tinvolvi l-eżenzjoni tal-profitti eċċessivi, li kien jikkostitwixxi tnaqqis tat-taxxa dovuta mill-impriżi li jibbenefikaw mill-imsemmija skema u, għaldaqstant, telf ta’ dħul fiskali li r-Renju tal-Belġju kien normalment ikollu. Għaldaqstant, kuntrarjament għal dak li jsostni r-Renju tal-Belġju, il-Kummissjoni effettivament identifikat ir-riżorsi tal-Istat involuti fl-allegata skema ta’ għajnuna, jiġifieri d-dħul fiskali li r-Renju tal-Belġju, skont il-Kummissjoni, kien ikollu fl-assenza tal-imsemmija skema.
29
It-tieni, bis-saħħa tal-Artikolu 185(1) taċ-CIR 92, l-ammont totali tal-profitti rreġistrati tal-kumpanniji residenti huwa taxxabbli fil-Belġju. Għaldaqstant, dawn il-profitti għandhom jitqiesu li jaqgħu taħt il-kompetenza fiskali tar-Renju tal-Belġju anki jekk jistgħu jkunu s-suġġett ta’ aġġustamenti, preċiżament skont ir-regoli fiskali Belġjani applikabbli, bħall-Artikolu 185(2)(b) taċ-CIR 92.
30
It-tielet, sa fejn dan il-każ jikkonċerna tnaqqis ta’ piżijiet fiskali li kienu mogħtija mid-Dipartiment tad-Deċiżjonijiet bil-Quddiem, minkejja li skont prassi amministrattiva, iżda biss wara talba magħmula mill-benefiċjarju, ma jistax jiġi sostnut li l-profitti eżentati kienu, fundamentalment, profitti mhux taxxabbli fil-Belġju. Fil-fatt, fl-assenza ta’ talba f’dan ir-rigward, dawn il-profitti kienu jiġu ntaxxati fil-Belġju. Għaldaqstant, ir-Renju tal-Belġju ma jistax isostni li dawn il-profitti ma jaqgħux taħt il-kompetenza fiskali tiegħu.
31
Ir-raba’, kuntrarjament għal dak sostnut mill-Irlanda, għandu jiġi rrilevat li r-raġuni li għaliha l-Kummissjoni kkunsidrat li dan kien każ li jinvolvi r-riżorsi tal-Istat hija bbażata preċiżament fuq il-fatt li, skont is-sistema komuni ta’ tassazzjoni tal-profitti tal-kumpanniji fil-Belġju, li minnha jagħmel parti l-Artikolu 185(1) taċ-CIR 92, l-ammont totali tal-profitti rreġistrati mill-kumpanniji residenti huwa, fundamentalment, taxxabbli fil-Belġju. Għalhekk, huwa billi ħadet inkunsiderazzjoni l-għażla magħmula mil-leġiżlatur Belġjan, fl-eżerċizzju tal-kompetenza fiskali li minnha jibbenefika r-Renju tal-Belġju, li l-Kummissjoni setgħet tikkonkludi li, sa fejn il-profitti eċċessivi ma kinux intaxxati, filwaqt li kienu, fundamentalment, profitti taxxabbli, tali nuqqas ta’ tassazzjoni rriżulta f’telf ta’ riżorsi li kienu jappartjenu lil dan l-Istat.
32
Fid-dawl ta’ dak li ntqal, għandhom jiġu miċħuda l-argumenti tar-Renju tal-Belġju, sostnut mill-Irlanda, li jikkontestaw il-konklużjoni tal-Kummissjoni dwar il-finanzjament tal-iskema inkwistjoni permezz ta’ riżorsi tal-Istat.
2.
Fuq l‑eżistenza ta’ vantaġġ selettiv mogħti mill‑iskema inkwistjoni
33
Ir-Renju tal-Belġju jikkontesta l-konstatazzjonijiet magħmula mill-Kummissjoni dwar l-eżistenza ta’ vantaġġ mogħti mill-iskema inkwistjoni kif ukoll dwar is-selettività tagħha. B’mod iktar partikolari, fir-rigward tas-selettività, billi jibbaża ruħu fuq il-ġurisprudenza dwar l-analiżi għall-finijiet tal-klassifikazzjoni ta’ miżura fiskali bħala “selettiva”, ir-Renju tal-Belġju jikkontesta l-identifikazzjoni mill-Kummissjoni tas-sistema ta’ referenza, jiġifieri s-sistema fiskali komuni jew “normali” applikabbli, l-evalwazzjoni tagħha li skontha l-iskema inkwistjoni tidderoga mill-imsemmija sistema ta’ referenza u ċ-ċaħda mill-Kummissjoni tal-ġustifikazzjoni tal-iskema mressqa mir-Renju tal-Belġju, ibbażata fuq in-natura u l-istruttura ġenerali tas-sistema fiskali Belġjana.
34
F’dan il-każ, għandhom jiġu eżaminati, qabelxejn, l-argumenti tar-Renju tal-Belġju li jikkontestaw l-identifikazzjoni tas-sistema ta’ referenza li fir-rigward tagħha għandha tiġi analizzata l-eżistenza, jew nuqqas ta’ eżistenza, ta’ vantaġġ kif ukoll is-selettività possibbli tagħha. Sussegwentement, ser jiġu indirizzati l-argumenti tar-Renju tal-Belġju li jikkontestaw l-evalwazzjonijiet tal-Kummissjoni dwar kemm l-eżistenza ta’ vantaġġ kif ukoll in-natura selettiva ta’ dan il-vantaġġ minħabba l-eżistenza ta’ deroga mis-sistema ta’ referenza u, ukoll, l-assenza ta’ ġustifikazzjoni bbażata fuq in-natura u l-istruttura ġenerali tas-sistema fiskali Belġjana.
a)
Fuq l‑identifikazzjoni tas‑sistema ta’ referenza
35
Ir-Renju tal-Belġju jqis, essenzjalment, li l-Kummissjoni identifikat b’mod żbaljat is-sistema ta’ referenza, peress li hija ma ħaditx inkunsiderazzjoni l-fatt li l-imsemmija sistema kienet tinkludi wkoll l-iskema ta’ profitti eċċessivi. Barra minn hekk, ir-Renju tal-Belġju jsostni li l-Kummissjoni wettqet żball ta’ liġi meta invokat l-Artikolu 24 taċ-CIR 92, dwar id-dħul taxxabbli tal-persuni fiżiċi, li, fir-rigward tad-determinazzjoni tal-profitti taxxabbli, ma huwiex kompletament applikabbli għall-kumpanniji li jagħmlu parti minn grupp internazzjonali.
36
L-Irlanda ssostni li l-Kummissjoni ma ħaditx inkunsiderazzjoni r-regoli applikabbli fil-Belġju, filwaqt li s-sistema ta’ referenza ma tistax testendi lil hinn mis-sistema fiskali nazzjonali u kull Stat jiddefinixxi b’mod sovran il-bażi fiskali fi ħdan is-sistema tiegħu. Għaldaqstant, huwa irrilevanti t-trattament tal-profitti li jirriżultaw minn tranżazzjoni f’sistemi fiskali oħra.
37
Għandu jitfakkar li d-determinazzjoni tas-sistema ta’ referenza għandha importanza ikbar fil-każ ta’ miżuri fiskali peress li l-eżistenza ta’ vantaġġ ekonomiku, fis-sens tal-Artikolu 107(1) TFUE, tista’ tiġi stabbilita biss meta mqabbla ma’ tassazzjoni msejħa “normali”. Għalhekk, id-determinazzjoni tal-impriżi kollha li jinsabu f’sitwazzjoni fattwali u legali komparabbli tiddependi mid-definizzjoni minn qabel tas-sistema legali li fid-dawl tal-għan tagħha għandha, jekk ikun il-każ, tiġi eżaminata n-natura komparabbli tas-sitwazzjoni fattwali u legali rispettiva tal-impriżi ffavoriti mill-miżura inkwistjoni u ta’ dawk li ma humiex (ara s-sentenza tat‑8 ta’ Novembru 2022, Fiat Chrysler Finance Europe vs Il‑Kummissjoni, C‑885/19 P u C‑898/19 P, EU:C:2022:859, punt 69 u l-ġurisprudenza ċċitata).
38
F’dan il-kuntest, ġie deċiż li d-determinazzjoni tas-sistema ta’ referenza, li għandha ssir wara dibattitu kontradittorju mal-Istat Membru kkonċernat, għandha tirriżulta minn eżami oġġettiv tal-kontenut, mir-rabta u mill-effetti konkreti tar-regoli applikabbli skont id-dritt nazzjonali ta’ dan l-Istat (ara s-sentenza tas‑6 ta’ Ottubru 2021, World Duty Free Group u Spanja vs Il‑Kummissjoni, C‑51/19 P u C‑64/19 P, EU:C:2021:793, punt 62 u l-ġurisprudenza ċċitata).
39
Barra minn hekk, minn ġurisprudenza stabbilita jirriżulta li, għalkemm l-Istati Membri għandhom għalhekk jastjenu milli jadottaw kwalunkwe miżura fiskali li tista’ tikkostitwixxi għajnuna mill-Istat inkompatibbli mas-suq intern, xorta jibqa’ l-fatt li, f’oqsma li ma humiex oqsma li fihom id-dritt fiskali tal-Unjoni huwa s-suġġett ta’ armonizzazzjoni, huwa l-Istat Membru kkonċernat li għandu jiddetermina, permezz tal-eżerċizzju tal-kompetenzi tiegħu fil-qasam tat-tassazzjoni diretta u b’osservanza tal-awtonomija fiskali tiegħu, il-karatteristiċi li jikkostitwixxu t-taxxa, li jiddefinixxu, bħala prinċipju, is-sistema ta’ referenza jew is-sistema fiskali “normali”, li abbażi tagħha għandha tiġi analizzata l-kundizzjoni dwar is-selettività. Dan japplika b’mod partikolari għad-determinazzjoni tal-bażi taxxabbli u tal-fatt taxxabbli (ara s-sentenza tat‑8 ta’ Novembru 2022, Fiat Chrysler Finance Europe vs Il‑Kummissjoni, C‑885/19 P u C‑898/19 P, EU:C:2022:859, punti 65 u 73 u l-ġurisprudenza ċċitata).
40
Minn dan isegwi li huwa biss id-dritt nazzjonali applikabbli fl-Istat Membru kkonċernat li għandu jittieħed inkunsiderazzjoni sabiex tiġi identifikata s-sistema ta’ referenza fil-qasam tat-tassazzjoni diretta, fejn din l-identifikazzjoni hija, min-naħa tagħha, prerekwiżit indispensabbli, mhux biss sabiex tiġi evalwata l-eżistenza ta’ vantaġġ, iżda wkoll sabiex tiġi evalwata l-kwistjoni dwar jekk dan il-vantaġġ għandux natura selettiva.
41
Barra minn hekk, sabiex jiġi ddeterminat jekk miżura fiskali tatx vantaġġ selettiv lil impriża, il-Kummissjoni għandha twettaq paragun mas-sistema ta’ tassazzjoni normalment applikabbli fl-Istat Membru kkonċernat, wara eżami oġġettiv tal-kontenut, tal-interazzjoni u tal-effetti konkreti tar-regoli applikabbli skont id-dritt nazzjonali ta’ dan l-Istat. Għaldaqstant, fl-eżami tal-eżistenza ta’ vantaġġ fiskali selettiv fis-sens tal-Artikolu 107(1) TFUE u sabiex jiġi stabbilit il-piż fiskali li normalment għandha ġġorr impriża, ma għandhomx jittieħdu inkunsiderazzjoni parametri u regoli esterni għas-sistema fiskali nazzjonali inkwistjoni, sakemm din tal-aħħar ma tagħmilx riferiment espliċitu għalihom (ara, f’dan is-sens, is-sentenza tat‑8 ta’ Novembru 2022, Fiat Chrysler Finance Europe vs Il‑Kummissjoni, C‑885/19 P u C‑898/19 P, EU:C:2022:859, punti 92 u 96).
42
F’dan il-każ, fil-premessi 121 sa 129 tad-deċiżjoni kkontestata, il-Kummissjoni esponiet il-pożizzjoni tagħha dwar is-sistema ta’ referenza.
43
Għalhekk, fil-premessi 121 u 122 tad-deċiżjoni kkontestata, il-Kummissjoni indikat li s-sistema ta’ referenza kienet is-sistema tad-dritt komuni ta’ tassazzjoni tal-profitti tal-kumpanniji, prevista mis-sistema tat-taxxa fuq id-dħul tal-kumpanniji fil-Belġju, li l-għan tagħha kien l-intaxxar tal-profitti tal-kumpanniji kollha suġġetti għat-taxxa fil-Belġju. Il-Kummissjoni rrilevat li s-sistema tat-taxxa fuq il-kumpanniji fil-Belġju kienet tapplika għall-kumpanniji residenti fil-Belġju kif ukoll għall-fergħat Belġjani ta’ kumpanniji mhux residenti. Skont l-Artikolu 185(1) taċ-CIR 92, il-kumpanniji residenti fil-Belġju kienu obbligati jħallsu t-taxxa fuq id-dħul tal-kumpanniji fuq l-ammont totali tal-profitti li huma kienu jagħmlu, ħlief meta kien japplika ftehim kontra t-taxxa doppja. Barra minn hekk, skont l-Artikoli 227 u 229 taċ-CIR 92, il-kumpanniji mhux residenti kienu suġġetti għat-taxxa fuq id-dħul tal-kumpanniji biss għal ċertu tip ta’ dħul speċifiku li joriġina mill-Belġju. Barra minn hekk, il-Kummissjoni enfasizzat li, fiż-żewġ każijiet, it-taxxa Belġjana fuq il-kumpanniji kienet dovuta fuq il-profitt totali, li kien stabbilit skont ir-regoli dwar il-kalkolu tal-profitti kif kienu ddefiniti fl-Artikolu 24 taċ-CIR 92. Skont l-Artikolu 185(1) taċ-CIR 92, moqri flimkien mal-Artikoli 1, 24, 183, 227 u 229 taċ-CIR 92, il-profitt totali kien jikkorrispondi għad-dħul tal-kumpanniji, li minnhom kienu jitnaqqsu l-ispejjeż deduċibbli li kienu ġeneralment irreġistrati fil-kontabbiltà, b’tali mod li l-profitt fil-fatt irreġistrat kien jikkostitwixxi l-punt ta’ tluq tal-kalkolu tal-profitt totali taxxabbli, bla ħsara għall-applikazzjoni sussegwenti tal-aġġustamenti pożittivi u negattivi previsti mis-sistema tat-taxxa fuq id-dħul tal-kumpanniji fil-Belġju.
44
Fil-premessi 123 sa 128 tad-deċiżjoni kkontestata, il-Kummissjoni spjegat li l-iskema ta’ eżenzjoni tal-profitti eċċessivi applikata mill-awtoritajiet tat-taxxa Belġjani ma kinitx tagħmel parti integrali mis-sistema ta’ referenza.
45
B’mod iktar preċiż, fil-premessa 125 tad-deċiżjoni kkontestata, il-Kummissjoni qieset li tali eżenzjoni ma kienet preskritta minn ebda dispożizzjoni taċ-CIR 92. Fil-fatt, l-Artikolu 185(2)(a) taċ-CIR 92 kien jippermetti lill-amministrazzjoni tat-taxxa Belġjana twettaq aġġustament unilaterali primarju tal-profitti ta’ kumpannija, fil-każ li tranżazzjonijiet jew arranġamenti ma’ kumpanniji assoċjati kienu jsiru f’kundizzjonijiet li kienu differenti minn dawk ta’ distakkament. Għall-kuntrarju, l-Artikolu 185(2)(b) taċ-CIR 92 kien jipprevedi l-possibbiltà li jsiru aġġustamenti negattivi tal-profitti ta’ kumpannija, iġġenerati minn tranżazzjoni jew minn arranġament fi ħdan il-grupp, bil-kundizzjoni supplimentari li l-profitt li kellu jiġi aġġustat kien ġie inkluż fil-profitt tal-kontroparti barranija għal din it-tranżazzjoni jew għal dan l-arranġament.
46
Barra minn hekk, fil-premessa 126 tad-deċiżjoni kkontestata, il-Kummissjoni fakkret li s-sistema tat-taxxa fuq il-kumpanniji fil-Belġju kienet intiża sabiex tintaxxa l-impriżi suġġetti għat-taxxa, fuq il-profitti reali tagħhom, indipendentement mill-forma ġuridika tagħhom, mid-daqs tagħhom jew mill-appartenenza tagħhom jew le għal grupp multinazzjonali ta’ impriżi.
47
Barra minn hekk, fil-premessa 127 tad-deċiżjoni kkontestata, il-Kummissjoni rrilevat li, għall-finijiet tal-kalkolu tal-profitti taxxabbli, il-kumpanniji li jagħmlu parti minn grupp multinazzjonali kienu obbligati jiffissaw il-prezzijiet li għandhom jiġu applikati għat-tranżazzjonijiet tagħhom fi ħdan il-gruppi minflok ma jużaw prezzijiet iddettati direttament mis-suq, li hija r-raġuni għalfejn il-leġiżlazzjoni fiskali Belġjana kienet tipprevedi dispożizzjonijiet partikolari applikabbli għall-gruppi, li kienu ġeneralment intiżi sabiex iqiegħdu l-kumpanniji li ma jagħmlux parti minn grupp u l-entitajiet ekonomiċi strutturati fil-forma ta’ gruppi fuq l-istess livell.
48
Fil-premessa 129 tad-deċiżjoni kkontestata, il-Kummissjoni kkonkludiet li s-sistema ta’ referenza li għandha tittieħed inkunsiderazzjoni kienet is-sistema tat-taxxa fuq id-dħul tal-kumpanniji fil-Belġju, li l-għan tagħha kien li jiġu ntaxxati bl-istess mod il-profitti tal-kumpanniji kollha residenti jew attivi permezz ta’ stabbiliment permanenti fil-Belġju. Din is-sistema kienet tinkludi l-aġġustamenti applikabbli, skont is-sistema tat-taxxa fuq id-dħul tal-kumpanniji fil-Belġju, li kienu jiddeterminaw il-profitt taxxabbli tal-kumpannija għall-finijiet tal-ġbir tat-taxxa fuq id-dħul tal-kumpanniji fil-Belġju.
49
Qabel kollox, għandu jiġi rrilevat li l-partijiet jaqblu fuq il-punt ta’ tluq li s-sistema tad-dritt komuni tat-taxxa fuq id-dħul tal-kumpanniji fil-Belġju tikkostitwixxi s-sistema ta’ referenza.
50
Għall-kuntrarju, ir-Renju tal-Belġju jikkontesta l-portata tal-imsemmija sistema tad-dritt komuni adottata mill-Kummissjoni, fir-rigward tad-determinazzjoni tal-profitti taxxabbli, ir-rilevanza tal-Artikolu 24 taċ-CIR 92, il-possibbiltà li jsiru aġġustamenti fuq il-profitti rreġistrati mill-kumpanniji taxxabbli u l-kwistjoni dwar jekk l-imsemmija sistema tinkludix l-iskema ta’ eżenzjoni tal-profitti eċċessivi applikata mill-awtoritajiet tat-taxxa Belġjani.
1) Fuq it‑teħid inkunsiderazzjoni tad‑dritt nazzjonali
51
Preliminarjament, għandu jiġi rrilevat li, sabiex jiġi stabbilit liema hija s-sistema fiskali komuni jew “normali” applikabbli fil-Belġju, il-Kummissjoni bbażat ruħha fuq id-dispożizzjonijiet legali applikabbli, jiġifieri b’mod partikolari ċ-CIR 92, kif jirriżulta mill-punti 42 sa 48 iktar ’il fuq. Fil-fatt, abbażi tal-informazzjoni trażmessa mir-Renju tal-Belġju fil-kuntest tal-proċedura amministrattiva, il-Kummissjoni ddeskriviet il-qafas leġiżlattiv applikabbli u esponiet, b’mod partikolari fil-premessi 23 sa 28 tad-deċiżjoni kkontestata, is-sistema tat-taxxa fuq il-kumpanniji fil-Belġju, kif prevista miċ-CIR 92. B’mod iktar partikolari, kif ġie rrilevat fil-punt 43 iktar ’il fuq, il-Kummissjoni rreferiet espliċitament għall-Artikoli 1, 24, 183 u 185 taċ-CIR 92.
52
Minn dan jirriżulta li, kuntrarjament għal dak li ssostni l-Irlanda, għall-finijiet tal-identifikazzjoni tas-sistema ta’ referenza, il-Kummissjoni bbażat ruħha fuq ir-regoli applikabbli fil-Belġju fil-qasam fiskali.
2) Fuq id‑determinazzjoni tal‑profitti taxxabbli tal‑kumpanniji u r‑rilevanza tal‑Artikolu 24 taċ‑CIR 92
53
Fir-rigward tal-argumenti tar-Renju tal-Belġju li jikkontestaw il-konstatazzjonijiet tal-Kummissjoni dwar id-determinazzjoni tal-profitti taxxabbli tal-kumpanniji fil-Belġju u r-rilevanza tal-Artikolu 24 taċ-CIR 92, għandu jitfakkar li, fil-premessa 122 tad-deċiżjoni kkontestata, il-Kummissjoni indikat li l-profitt totali kien iffissat skont ir-regoli dwar il-profitti stabbiliti fid-dispożizzjonijiet dwar il-kalkolu tal-profitti taxxabbli, kif iddefiniti fl-Artikolu 24 taċ-CIR 92.
54
L-Artikolu 24 taċ-CIR 92 jipprevedi li d-dħul taxxabbli tal-kumpanniji industrijali, kummerċjali u agrikoli jinkludi d-dħul kollu li jirriżulta mill-attivitajiet imprenditorjali, bħall-profitti li jiġu minn “kull operazzjoni mwettqa mill-istabbilimenti ta’ dawn il-kumpanniji jew permezz tagħhom”, u minn “kull żieda fil-valur tal-assi […] u minn kull tnaqqis fil-valur tal-obbligazzjonijiet […] meta dan il-qligħ jew telf ikun ġie rrealizzat jew espress fil-kontabbiltà jew fil-kontijiet annwali”.
55
Minn dan jirriżulta li l-profitti taxxabbli, għall-finijiet tal-applikazzjoni taċ-CIR 92, huma kkostitwiti, fundamentalment, mill-profitti kollha rreġistrati mill-impriżi suġġetti għat-taxxa fil-Belġju, sa fejn dawn jikkostitwixxu l-punt ta’ tluq għall-kalkolu tal-imsemmija taxxa.
56
Huwa minnu li l-Artikolu 24 taċ-CIR 92 jagħmel parti mit-Titolu II tal-imsemmi kodiċi, li jikkonċerna t-taxxa tal-persuni fiżiċi, fi ħdan il-Kapitolu II tiegħu, li jikkonċerna l-bażi taxxabbli, u, b’mod iktar preċiż, huwa integrat fis-Subtaqsima I tat-Taqsima IV tal-imsemmi kapitolu, li tirrigwarda d-dħul taxxabbli. Madankollu, skont l-Artikolu 183 taċ-CIR 92, li jirrigwarda l-bażi taxxabbli għall-kumpanniji, “id-dħul suġġett għat-taxxa fuq il-kumpanniji jew eżentat mill-imsemmija taxxa huwa, fir-rigward tan-natura tiegħu, l-istess bħal dak previst fil-qasam tat-taxxa tal-persuni fiżiċi[,] [fejn] l-ammont tiegħu [huwa] ddeterminat skont ir-regoli applikabbli għall-profitti”. Din id-dispożizzjoni ma tintroduċi l-ebda distinzjoni fir-rigward tal-kumpanniji li jagħmlu parti minn gruppi multinazzjonali ta’ impriżi.
57
Għaldaqstant, iċ-CIR 92 jirreferi, fir-rigward tat-taxxa fuq id-dħul tal-kumpanniji, b’mod partikolari għall-finijiet tal-istabbiliment tal-bażi taxxabbli, għad-dispożizzjonijiet previsti għat-taxxa fuq id-dħul tal-persuni fiżiċi.
58
F’dawn iċ-ċirkustanzi, għandhom jiġu miċħuda l-argumenti tar-Renju tal-Belġju li jikkontestaw l-invokazzjoni mill-Kummissjoni tal-Artikolu 24 taċ-CIR 92 għall-finijiet tad-determinazzjoni tal-profitti taxxabbli tal-kumpanniji fil-Belġju fil-kuntest tal-eżami tagħha tat-tassazzjoni normali tal-kumpanniji fil-Belġju.
3) Fuq il‑possibbiltà li jsiru aġġustamenti fuq il‑profitti rreġistrati mill‑kumpanniji taxxabbli
59
Ir-Renju tal-Belġju jikkritika lill-Kummissjoni talli ma ħaditx inkunsiderazzjoni l-fatt li l-profitti rreġistrati kienu jikkostitwixxu biss il-punt ta’ tluq għall-kalkolu tal-profitti taxxabbli.
60
F’dan ir-rigward, għandu jiġi rrilevat li mill-preċiżazzjonijiet magħmula mill-Kummissjoni fil-premessa 123 tad-deċiżjoni kkontestata jirriżulta li hija ħadet inkunsiderazzjoni l-fatt li l-bażi għall-kalkolu tal-profitt taxxabbli kienet ikkostitwita mill-profitt totali rreġistrat tal-entità inkwistjoni, li fuqu saru l-aġġustamenti, negattivi u pożittivi, previsti mis-sistema tat-taxxa fuq id-dħul tal-kumpanniji fil-Belġju.
61
B’mod iktar speċifiku, il-Kummissjoni rrilevat, fil-premessa 125 tad-deċiżjoni kkontestata, li l-aġġustamenti pożittivi u negattivi, previsti fl-Artikolu 185(2)(a) u (b) taċ-CIR 92, kienu jikkostitwixxu dispożizzjonijiet fiskali partikolari applikabbli għal sitwazzjonijiet li fihom il-kundizzjonijiet stabbiliti għal tranżazzjoni jew għal arranġament kienu differenti minn dawk li kienu jiġu miftiehma bejn kumpanniji indipendenti.
62
Għaldaqstant, kuntrarjament għal dak li jallega r-Renju tal-Belġju, il-Kummissjoni ħadet inkunsiderazzjoni l-fatt li, fis-sistema fiskali applikabbli fil-Belġju, speċifikament fir-rigward tal-bażi taxxabbli għat-taxxa fuq id-dħul tal-kumpanniji, kienet teżisti l-possibbiltà li jsiru aġġustamenti pożittivi u negattivi fuq il-profitti rreġistrati. Għal dawn l-istess raġunijiet, ma jistgħux jirnexxu l-ilmenti tar-Renju tal-Belġju bbażati fuq allegat nuqqas ta’ osservanza mill-Kummissjoni tal-eżistenza, fis-sistema fiskali Belġjana, ta’ differenza bejn il-profitt kontabbli u l-profitt taxxabbli.
4) Fuq in‑nuqqas ta’ inklużjoni tal‑iskema ta’ profitti eċċessivi fis‑sistema ta’ referenza
63
Ir-Renju tal-Belġju jsostni li l-Kummissjoni eskludiet b’mod żbaljat l-iskema ta’ profitti eċċessivi mis-sistema ta’ referenza.
64
Fl-ewwel lok, għandu jiġi enfasizzat li l-Kummissjoni ma eskludietx l-Artikolu 185(2)(b) taċ-CIR 92 mis-sistema ta’ referenza. Għall-kuntrarju, hija kkunsidrat li l-iskema ta’ profitti eċċessivi applikata mill-awtoritajiet tat-taxxa Belġjani ma kinitx prevista minn din id-dispożizzjoni u, għaldaqstant, ma kinitx tagħmel parti mis-sistema ta’ referenza. Għalhekk, kuntrarjament għal dak li jsostni r-Renju tal-Belġju, ma hemmx kontradizzjoni bejn il-konklużjoni dwar l-eżistenza ta’ skema ta’ għajnuna bbażata fuq l-Artikolu 185(2)(b) taċ-CIR 92 u l-konstatazzjoni li l-iskema ta’ profitti eċċessivi ma tagħmilx parti mis-sistema ta’ referenza.
65
Fit-tieni lok, sabiex jiġi ddeterminat jekk il-Kummissjoni kkonkludietx korrettament li l-iskema ta’ profitti eċċessivi ma kinitx prevista mill-Artikolu 185(2)(b) taċ-CIR 92, għandha tiġi eżaminata, minn naħa, il-portata ta’ din id-dispożizzjoni u, min-naħa l-oħra, l-iskema tal-profitti eċċessivi kif inhi applikata mill-awtoritajiet tat-taxxa Belġjani.
i) Fuq il‑portata tal‑Artikolu 185(2) taċ‑CIR 92
66
Għandu jiġi rrilevat li l-Kummissjoni bbażat l-analiżi tagħha tal-Artikolu 185(2) taċ-CIR 92 abbażi tal-formulazzjoni ta’ din id-dispożizzjoni u tat-testi li jakkumpanjaw id-dħul fis-seħħ tagħha. Fil-fatt, fil-premessi 29 sa 38 tad-deċiżjoni kkontestata, il-Kummissjoni ddeskriviet b’mod iddettaljat, l-ewwel, it-test tal-Artikolu 185(2) taċ-CIR 92, introdott bil-loi du 21 juin 2004, modifiant le CIR 92 et la loi du 24 décembre 2002 (Moniteur belge tad‑9 ta’ Lulju 2004, p. 54623) (il-Liġi tal‑21 ta’ Ġunju 2004, li temenda ċ-CIR 92 u l-Liġi tal‑24 ta’ Diċembru 2002, iktar ’il quddiem il-“Liġi tal‑21 ta’ Ġunju 2004”), it-tieni, il-memorandum ta’ spjegazzjoni li tinsab fl-abbozz tal-imsemmija liġi, ippreżentata fit‑30 ta’ April 2004 mill-Gvern Belġjan lill-Kamra tar-Rappreżentanti tal-Belġju (iktar ’il quddiem il-“Memorandum ta’ Spjegazzjoni tal-Liġi tal‑21 ta’ Ġunju 2004”) u, it-tielet, iċ-ċirkulari tal‑4 ta’ Lulju 2006 dwar l-Artikolu 185(2) taċ-CIR 92 (iktar ’il quddiem iċ-“Ċirkulari Amministrattiva tal‑4 ta’ Lulju 2006”).
67
Ir-Renju tal-Belġju, fi ħdan l-argumenti tiegħu fil-kuntest ta’ dan ir-rikors, ibbaża ruħu huwa stess fuq dawn it-testi li jagħmlu parti mill-proċess tal-kawża.
68
Qabelxejn, fil-verżjoni tiegħu applikabbli f’dan il-każ, l-Artikolu 185(2) taċ-CIR 92, li għalih tirreferi l-premessa 29 tad-deċiżjoni kkontestata, huwa fformulat kif ġej:
“Bla ħsara għas-subparagrafu 2, għal żewġ kumpanniji li jagħmlu parti minn grupp multinazzjonali ta’ kumpanniji assoċjati u fir-rigward tar-relazzjonijiet transkonfinali reċiproċi tagħhom:
[…]
(b)
meta, fil-profitti ta’ kumpannija jkunu inklużi profitti li jkunu inklużi wkoll fil-profitti ta’ kumpannija oħra, u meta l-profitti hekk inklużi jkunu profitti li kienu jiġu ġġenerati minn din il-kumpannija l-oħra li kieku l-kundizzjonijiet miftiehma bejn iż-żewġ kumpanniji kienu dawk li kienu jiġu miftiehma bejn kumpanniji indipendenti, il-profitti tal-ewwel kumpannija għandhom jiġu aġġustati b’mod xieraq.
L-ewwel subparagrafu għandu japplika b’deċiżjoni fiskali bil-quddiem bla ħsara għall-applikazzjoni tal-Konvenzjoni dwar l-Eliminazzjoni tat-Taxxa Doppja f’Każ ta’ Aġġustament tal-Profitti tal-Impriżi Assoċjati (90/436) tat‑23 ta’ Lulju 1990 u l-konvenzjonijiet internazzjonali sabiex tiġi evitata t-taxxa doppja.”
69
Sussegwentement, il-Memorandum ta’ Spjegazzjoni tal-Liġi tal‑21 ta’ Ġunju 2004, li tirreferi għalih il-premessa 34 tad-deċiżjoni kkontestata, jindika li l-Artikolu 185(2)(b) taċ-CIR 92 jipprevedi aġġustament korrelattiv xieraq sabiex tiġi evitata jew eliminata taxxa doppja (possibbli) u li għandu jsir aġġustament korrelattiv biss jekk l-amministrazzjoni tat-taxxa jew id-Dipartiment tad-Deċiżjonijiet bil-Quddiem iqisu li l-aġġustament primarju huwa ġġustifikat bħala prinċipju u fir-rigward tal-ammont tiegħu.
70
Barra minn hekk, il-Memorandum ta’ Spjegazzjoni tal-Liġi tal‑21 ta’ Ġunju 2004 jippreċiża li l-imsemmija dispożizzjoni ma tapplikax jekk il-profitt li sar fl-Istat assoċjat jiżdied b’tali mod li jkun ogħla minn dak li jinkiseb fil-każ ta’ applikazzjoni tal-prinċipju ta’ distakkament, peress li l-awtoritajiet tat-taxxa Belġjani ma humiex obbligati jaċċettaw il-konsegwenzi ta’ aġġustament arbitrarju jew unilaterali fl-Istat assoċjat.
71
Fl-aħħar nett, iċ-Ċirkulari Amministrattiva tal‑4 ta’ Lulju 2006, li tirreferi għaliha l-premessa 38 tad-deċiżjoni kkontestata, ittenni l-konstatazzjoni li tali aġġustament negattiv ma japplikax meta l-aġġustament pożittiv primarju mwettaq minn qorti oħra jkun eċċessiv. Barra minn hekk, l-imsemmija ċirkulari tirriproduċi fil-parti l-kbira t-test tal-Memorandum ta’ Spjegazzjoni tal-Liġi tal‑21 ta’ Ġunju 2004, sa fejn tfakkar li l-aġġustament negattiv korrelattiv jagħmel sens mill-prinċipju ta’ distakkament, li għandu l-għan li jevita jew li jneħħi taxxa doppja (possibbli) u li għandu jsir b’mod xieraq, jiġifieri li l-awtoritajiet tat-taxxa Belġjani jistgħu jwettqu dan l-aġġustament biss jekk dan tal-aħħar ikun iġġustifikat bħala prinċipju u fir-rigward tal-ammont tiegħu.
72
Għaldaqstant, mill-formulazzjoni tal-Artikolu 185(2)(b) taċ-CIR 92 jirriżulta li l-aġġustament negattiv huwa previst fil-kuntest tar-relazzjonijiet transkonfinali bejn żewġ kumpanniji assoċjati u li dan għandu jkun korrelattiv, fis-sens li huwa applikabbli biss bil-kundizzjoni li l-profitti li huma s-suġġett tal-aġġustament jiġu wkoll inklużi fil-profitti tal-kumpannija l-oħra u li dawn il-profitti hekk inklużi jkunu profitti li kienu jsiru minn din il-kumpannija l-oħra li kieku l-kundizzjonijiet miftiehma bejn iż-żewġ kumpanniji kienu dawk li kienu jiġu miftiehma bejn kumpanniji indipendenti.
73
F’dan ir-rigward, għandu jitfakkar li r-Renju tal-Belġju stess iddikjara, fil-punt 95 tar-rikors, li l-Artikolu 185(2) taċ-CIR 92 kien intiż sabiex jiddetermina l-profitti tal-entità Belġjana taxxabbli fil-Belġju u dawk li ma jaqgħux taħt il-kompetenza tagħha, abbażi ta’ tqassim ta’ dawn il-profitti bejn l-entità Belġjana u l-kumpanniji assoċjati kkonċernati mir-relazzjonijiet fi ħdan il-gruppi transkonfinali inkwistjoni.
74
Din il-konstatazzjoni hija kkonfermata kemm mill-Memorandum ta’ Spjegazzjoni tal-Liġi tal‑21 ta’ Ġunju 2004 kif ukoll miċ-Ċirkulari Amministrattiva tal‑4 ta’ Lulju 2006, li jenfasizzaw li l-aġġustament korrelattiv għandu jkun xieraq, bħala prinċipju u fir-rigward tal-ammont tiegħu, u li ma jsirx dan l-aġġustament jekk il-profitti li saru fi Stat ieħor jiżdiedu b’mod li jsiru ogħla minn dawk li kienu jinkisbu b’applikazzjoni tal-prinċipju ta’ distakkament. Fil-fatt, dawn it-testi jindikaw li l-aġġustament negattiv previst mill-Artikolu 185(2)(b) taċ-CIR 92 jeħtieġ korrelazzjoni bejn il-profitti aġġustati ’l isfel fil-Belġju u l-profitti inklużi f’kumpannija oħra tal-grupp stabbilita fi Stat ieħor.
ii) Fuq l‑iskema ta’ profitti eċċessivi
75
L-iskema ta’ profitti eċċessivi, kif applikata mill-awtoritajiet tat-taxxa Belġjani, hija deskritta mill-Kummissjoni, fil-premessi 13 sa 22 tad-deċiżjoni kkontestata. Barra minn hekk, fil-premessi 39 sa 42 tad-deċiżjoni kkontestata, il-Kummissjoni ħadet inkunsiderazzjoni t-tweġibiet tal-Ministru għall-Finanzi Belġjan għall-mistoqsijiet parlamentari dwar l-applikazzjoni tal-Artikolu 185(2)(b) taċ-CIR 92 tat‑13 ta’ April 2005, tal‑11 ta’ April 2007 u tas‑6 ta’ Jannar 2015. Dawn it-tweġibiet jispjegaw il-prassi amministrattiva tal-awtoritajiet tat-taxxa Belġjani dwar il-profitti eċċessivi.
76
Minn dawn ir-risposti jirriżulta li, fil-kuntest tal-iskema ta’ profitti eċċessivi applikata mill-awtoritajiet tat-taxxa Belġjani, l-aġġustament negattiv tal-profitti li jippermetti li jitnaqqsu mill-bażi taxxabbli l-imsemmija profitti eċċessivi ma kienx ikkundizzjonat mill-fatt li l-profitti eżentati ġew inklużi fil-profitti ta’ kumpannija oħra u li dawn il-profitti kienu profitti li kienu jsiru minn din il-kumpannija l-oħra li kieku l-kundizzjonijiet miftiehma bejniethom kienu dawk li kienu jiġu miftiehma bejn kumpanniji indipendenti. Ir-Renju tal-Belġju kkonferma dan l-aspett tal-iskema inkwistjoni waqt is-seduta.
77
Barra minn hekk, mill-ispjegazzjonijiet ipprovduti mir-Renju tal-Belġju, kif inhuma riprodotti b’mod partikolari fil-premessi 15 sa 20 tad-deċiżjoni kkontestata, jirriżulta li l-eżenzjoni applikata mill-awtoritajiet tat-taxxa Belġjani, taħt l-iskema inkwistjoni, kienet ibbażata fuq perċentwali ta’ eżenzjoni, ikkalkolata abbażi ta’ profitt medju ipotetiku għall-entità Belġjana, miksub minn indikatur tal-livell ta’ profitt li jirriżulta minn paragun mal-profitti tal-impriżi awtonomi komparabbli u ffissat bħala valur li jinsab fil-medda interkwartili tal-imsemmi indikatur tal-livell ta’ profitt magħżul għal grupp ta’ impriżi awtonomi komparabbli. Din il-perċentwali ta’ eżenzjoni kienet applikabbli għal diversi snin, jiġifieri matul il-perijodu ta’ validità tad-deċiżjoni bil-quddiem. Għalhekk, it-tassazzjoni tal-entitajiet Belġjani li kienet tirriżulta minn dan ma kinitx tieħu bħala punt ta’ tluq it-totalità tal-profitti fil-fatt irreġistrati, fis-sens tal-Artikoli 1, 24, 183 u 185(1) taċ-CIR 92, li għalihom kienu jiġu applikati l-aġġustamenti legalment previsti fil-każ ta’ gruppi ta’ impriżi, skont l-Artikolu 185(2) taċ-CIR 92, iżda pjuttost profitt ipotetiku li jeskludi l-profitt totali li sar mill-entità Belġjana inkwistjoni u l-aġġustamenti legalment previsti.
78
Barra minn hekk, il-fatt li l-għan ta’ din id-dispożizzjoni huwa li tiġi evitata taxxa doppja possibbli, kif ġie enfasizzat mir-Renju tal-Belġju, ma jistax jelimina l-kundizzjoni prevista b’mod espliċitu, relatata mal-fatt li l-profitti li għandhom jiġu aġġustati għandhom ikunu ġew inklużi wkoll fil-profitti ta’ kumpannija oħra u li dawn il-profitti jkunu profitti li kienu jsiru minn din il-kumpannija l-oħra li kieku l-kundizzjonijiet miftiehma bejniethom kienu dawk li kienu jiġu miftiehma bejn kumpanniji indipendenti. Fil-fatt, huwa preċiżament meta l-profitti ta’ entità Belġjana jiġu inklużi wkoll fil-profitti ta’ kumpannija oħra, stabbilita fi Stat ieħor, li tista’ teżisti l-possibbiltà ta’ taxxa doppja.
iii) Konklużjoni fuq in‑nuqqas ta’ inklużjoni tal‑iskema ta’ profitti eċċessivi fis‑sistema ta’ referenza
79
Mill-kunsiderazzjonijiet preċedenti jirriżulta li, filwaqt li l-Artikolu 185(2)(b) taċ-CIR 92 jeħtieġ, għall-finijiet ta’ aġġustament negattiv, li l-profitti li għandhom jiġu aġġustati jkunu ġew inklużi wkoll fil-profitti ta’ kumpannija oħra u li jkunu profitti li kienu jsiru minn din il-kumpannija l-oħra li kieku l-kundizzjonijiet miftiehma bejn iż-żewġ kumpanniji kienu dawk li kienu jiġu miftiehma bejn kumpanniji indipendenti, l-iskema ta’ profitti eċċessivi kienet applikata mill-awtoritajiet Belġjani mingħajr ma dawn il-kundizzjonijiet ittieħdu inkunsiderazzjoni.
80
Minn dan isegwi li, kuntrarjament għal dak li jsostni r-Renju tal-Belġju, il-Kummissjoni ġustament ikkunsidrat li l-eżenzjoni tal-profitti eċċessivi, applikata mill-awtoritajiet tat-taxxa Belġjani taħt l-iskema inkwistjoni, ma kinitx tagħmel parti mis-sistema ta’ referenza.
81
F’dawn iċ-ċirkustanzi, għandhom jiġu miċħuda l-argumenti kollha tar-Renju tal-Belġju li jikkontestaw l-identifikazzjoni tas-sistema ta’ referenza mwettqa mill-Kummissjoni fid-deċiżjoni kkontestata.
b)
Fuq l‑eżistenza ta’ vantaġġ minħabba l‑iskema inkwistjoni
82
Ir-Renju tal-Belġju jikkritika, essenzjalment, lill-Kummissjoni talli ma eżaminatx b’mod distint il-kwistjoni dwar jekk is-sistema ta’ profitti eċċessivi kinitx tinvolvi l-għoti ta’ vantaġġ ekonomiku lill-benefiċjarji. Barra minn hekk, ir-Renju tal-Belġju jikkritika lill-Kummissjoni talli la eżaminat u lanqas identifikat liema kien il-vantaġġ fiskali li minnu bbenefikaw l-entitajiet Belġjani li jagħmlu parti minn grupp internazzjonali meta mqabbla mal-kumpanniji awtonomi kompetituri l-oħra.
1) Fuq l‑identifikazzjoni tal‑vantaġġ mogħti mill‑iskema inkwistjoni
83
Preliminarjament, kif ġie rrilevat fil-punti 45 sa 47 iktar ’il fuq, għandu jitfakkar li, fil-premessa 125 tad-deċiżjoni kkontestata, il-Kummissjoni indikat li l-eżenzjoni tal-profitti eċċessivi applikata mill-awtoritajiet tat-taxxa Belġjani ma kinitx prevista mis-sistema tat-taxxa fuq il-kumpanniji fil-Belġju. Barra minn hekk, fil-premessa 126 tad-deċiżjoni kkontestata, il-Kummissjoni enfasizzat il-fatt li din l-eżenzjoni kienet ikkalkolata billi ġew esklużi l-profitti totali fil-fatt irreġistrati mill-entità Belġjana u l-aġġustamenti legalment previsti. Fil-premessa 127 tad-deċiżjoni kkontestata, hija enfasizzat li minkejja li s-sistema Belġjana pprevediet dispożizzjonijiet partikolari applikabbli għall-gruppi, dawn kienu pjuttost intiżi sabiex iqiegħdu fuq l-istess livell l-entitajiet li jagħmlu parti minn gruppi multinazzjonali u l-entitajiet awtonomi.
84
F’dan il-kuntest, fil-premessa 133 tad-deċiżjoni kkontestata, il-Kummissjoni indikat li, skont is-sistema tat-taxxa fuq il-kumpanniji fil-Belġju, l-entitajiet ta’ kumpanniji residenti jew attivi permezz ta’ stabbiliment permanenti fil-Belġju kienu ntaxxati abbażi tal-profitti fil-fatt irreġistrati tagħhom, u mhux abbażi ta’ livell ipotetiku ta’ profitti, u għalhekk l-eżenzjoni tal-profitti eċċessivi kienet tagħti vantaġġ lill-entitajiet Belġjani ta’ grupp li jibbenefika mill-iskema inkwistjoni.
85
Fil-premessa 135 tad-deċiżjoni kkontestata, il-Kummissjoni fakkret il-ġurisprudenza li tipprovdi li vantaġġ ekonomiku jista’ jingħata billi jitnaqqas il-piż fiskali ta’ impriża u, b’mod partikolari, billi titnaqqas il-bażi taxxabbli jew l-ammont tat-taxxa dovuta. Għalhekk, hija kkunsidrat li, f’dan il-każ, l-iskema inkwistjoni kienet tippermetti lill-kumpanniji benefiċjarji tad-deċiżjonijiet bil-quddiem li jnaqqsu t-taxxa dovuta billi jnaqqsu profitt imsejjaħ “eċċessiv” mill-profitt fil-fatt irreġistrat tagħhom. Dan il-profitt eċċessiv kien ikkalkolat permezz ta’ stima tal-profitt medju ipotetiku ta’ impriżi awtonomi komparabbli, b’tali mod li d-differenza bejn il-profitt fil-fatt irreġistrat u dan il-profitt medju ipotetiku kienet tirriżulta f’perċentwali ta’ eżenzjoni li kienet il-bażi tal-kalkolu tal-bażi taxxabbli mogħtija għall-ħames snin li matulhom id-deċiżjoni bil-quddiem kienet applikabbli. Sa fejn din il-bażi taxxabbli, ikkalkolata b’dan il-mod abbażi tad-deċiżjonijiet bil-quddiem mogħtija skont l-iskema inkwistjoni, kienet inqas mill-bażi taxxabbli fl-assenza tal-imsemmija deċiżjonijiet bil-quddiem, kien jirriżulta vantaġġ minn dan.
86
F’dawn iċ-ċirkustanzi, għandu jiġi rrilevat li d-deċiżjoni kkontestata tipprovdi l-elementi li l-Kummissjoni ħadet inkunsiderazzjoni sabiex tikkunsidra l-eżistenza ta’ vantaġġ. Fil-fatt, il-premessi enfasizzati, b’mod partikolari fil-punti 83 sa 85 iktar ’il fuq, jippermettu li jinftiehem li l-vantaġġ adottat mill-Kummissjoni kien jikkonsisti fin-nuqqas ta’ tassazzjoni tal-profitti eċċessivi tal-kumpanniji benefiċjarji u fit-tassazzjoni tal-profitti ta’ dawn tal-aħħar ikkalkolati abbażi ta’ profitt medju ipotetiku li jinjora l-profitt totali li sar minn dawn il-kumpanniji u l-aġġustamenti legalment previsti, skont id-deċiżjonijiet bil-quddiem taħt l-iskema inkwistjoni. Skont il-Kummissjoni, tali tassazzjoni kienet tirrappreżenta tnaqqis tal-piż fiskali sostnut mill-benefiċjarji tal-iskema, meta mqabbel ma’ dak li kien jirriżulta minn tassazzjoni normali, taħt is-sistema tat-taxxa fuq il-kumpanniji fil-Belġju, li kienet tkopri l-profitti kollha fil-fatt irreġistrati, wara l-applikazzjoni tal-aġġustamenti legalment previsti.
2) Fuq l‑analiżi konġunta mill‑Kummissjoni tal‑kriterju tal‑vantaġġ u dak tas‑selettività
87
Qabel kollox, għandu jitfakkar li s-selettività u l-vantaġġ jikkostitwixxu żewġ kriterji distinti. Fir-rigward tal-vantaġġ, il-Kummissjoni trid turi li l-miżura ttejjeb is-sitwazzjoni finanzjarja tal-benefiċjarju (ara, f’dan is-sens, is-sentenza tat‑2 ta’ Lulju 1974, L‑Italja vs Il‑Kummissjoni, 173/73, EU:C:1974:71, punt 33). Għall-kuntrarju, fir-rigward tas-selettività, il-Kummissjoni għandha turi li l-vantaġġ ma jibbenefikax lil impriżi oħra f’sitwazzjoni legali u fattwali komparabbli ma’ dik tal-benefiċjarju fir-rigward tal-għan tas-sistema ta’ referenza (ara, f’dan is-sens, is-sentenza tat‑8 ta’ Settembru 2011, Paint Graphos et, C‑78/08 sa C‑80/08, EU:C:2011:550, punt 49).
88
F’dan ir-rigward, skont il-ġurisprudenza, ir-rekwiżit ta’ selettività li joħroġ mill-Artikolu 107(1) TFUE għandu jinżamm b’mod ċar distint mill-għarfien konkorrenti ta’ vantaġġ ekonomiku sa fejn, meta l-Kummissjoni tistabbilixxi l-preżenza ta’ vantaġġ, fis-sens wiesa’, li jirriżulta direttament jew indirettament minn miżura partikolari, hija għandha tistabbilixxi, barra minn hekk, li dan il-vantaġġ jibbenefika speċifikament impriża jew diversi impriżi (sentenza tal‑4 ta’ Ġunju 2015, Il‑Kummissjoni vs MOL, C‑15/14 P, EU:C:2015:362, punt 59).
89
Madankollu, għandu jiġi ppreċiżat li mill-ġurisprudenza tal-Qorti tal-Ġustizzja jirriżulta li dawn iż-żewġ kriterji jistgħu jiġu eżaminati flimkien, bħala “tielet kundizzjoni” prevista fl-Artikolu 107(1) TFUE, dwar l-eżistenza ta’ “vantaġġ selettiv” (ara, f’dan is-sens, is-sentenza tat‑30 ta’ Ġunju 2016, Il‑Belġju vs Il‑Kummissjoni, C‑270/15 P, EU:C:2016:489, punt 32).
90
Fid-deċiżjoni kkontestata, ir-raġunament tal-Kummissjoni dwar il-vantaġġ jinsab fil-kuntest tal-analiżi dwar l-eżistenza ta’ vantaġġ selettiv, jiġifieri l-punt 6.3, intitolat “Eżistenza ta’ vantaġġ selettiv”. F’dan il-kuntest, kif għadu kif ġie rrilevat fil-punti 83 sa 85 iktar ’il fuq, il-Kummissjoni effettivament eżaminat il-kriterju tal-vantaġġ. Sussegwentement, l-analiżi vera u proprja tas-selettività ta’ dan il-vantaġġ tinsab fil-premessi 136 sa 141 tad-deċiżjoni kkontestata, fi ħdan il-punt 6.3.2.1, fir-rigward tar-raġunament dwar is-selettività, imressaq prinċipalment mill-Kummissjoni, ibbażat fuq l-eżistenza ta’ deroga mis-sistema komuni tat-taxxa fuq il-kumpanniji fil-Belġju. Barra minn hekk, is-selettività hija analizzata wkoll fil-premessi 152 sa 170 tad-deċiżjoni kkontestata, fi ħdan il-punt 6.3.2.2, fir-rigward tar-raġunament dwar is-selettività, imressaq sussidjarjament mill-Kummissjoni, ibbażat fuq l-eżistenza ta’ deroga mill-prinċipju ta’ distakkament.
91
Għaldaqstant, il-fatt li, minn perspettiva formali, l-analiżi tal-vantaġġ iddaħħlet f’taqsima li tkopri wkoll l-eżami tas-selettività ma jurix l-assenza ta’ eżami fil-mertu taż-żewġ kunċetti, sa fejn l-eżistenza ta’ vantaġġ, minn naħa, u l-eżistenza tan-natura selettiva tiegħu, min-naħa l-oħra, huma effettivament analizzati (ara, f’dan is-sens, is-sentenza tal‑24 ta’ Settembru 2019, Il‑Pajjiżi l‑Baxxi et vs Il‑Kummissjoni, T‑760/15 u T‑636/16, EU:T:2019:669, punt 129).
3) Fuq l‑eżistenza ta’ vantaġġ li jiffavorixxi lill‑benefiċjarji tal‑iskema inkwistjoni
92
Għandu jitfakkar li, skont ġurisprudenza stabbilita, għandhom jitqiesu bħala għajnuna mill-Istat l-interventi li, taħt kwalunkwe forma, jistgħu jiffavorixxu direttament jew indirettament l-impriżi, jew li għandhom jiġu kkunsidrati bħala vantaġġ ekonomiku li l-impriża benefiċjarja ma kinitx tikseb f’kundizzjonijiet normali tas-suq (ara s-sentenza tat‑2 ta’ Settembru 2010, Il‑Kummissjoni vs Deutsche Post, C‑399/08 P, EU:C:2010:481, punt 40 u l-ġurisprudenza ċċitata; sentenza tad‑9 ta’ Ottubru 2014, Ministerio de Defensa u Navantia, C‑522/13, EU:C:2014:2262, punt 21).
93
Fil-każ ta’ miżuri fiskali, l-eżistenza nnifisha ta’ vantaġġ tista’ tiġi stabbilita biss billi tiġi mqabbla ma’ tassazzjoni msejħa “normali” (sentenza tas‑6 ta’ Settembru 2006, Il‑Portugall vs Il‑Kummissjoni, C‑88/03, EU:C:2006:511, punt 56). Għaldaqstant, tali miżuri jagħtu vantaġġ ekonomiku lill-benefiċjarji tagħhom peress li jnaqqsu l-piżijiet li normalment jaqgħu fuq il-finanzi ta’ impriża u, għal din ir-raġuni, mingħajr ma jkunu sussidji fis-sens strett tal-kelma, huma tal-istess natura u għandhom effetti identiċi (sentenza tad‑9 ta’ Ottubru 2014, Ministerio de Defensa u Navantia, C‑522/13, EU:C:2014:2262, punt 22).
94
Konsegwentement, sabiex jiġi ddeterminat jekk jeżistix vantaġġ fiskali, is-sitwazzjoni tal-benefiċjarju li tirriżulta mill-applikazzjoni tal-miżura inkwistjoni għandha titqabbel mas-sitwazzjoni tiegħu fl-assenza ta’ din il-miżura u b’applikazzjoni tar-regoli normali ta’ tassazzjoni (ara s-sentenza tal‑24 ta’ Settembru 2019, Il‑Pajjiżi l‑Baxxi et vs Il‑Kummissjoni, T‑760/15 u T‑636/16, EU:T:2019:669, punt 147 u l-ġurisprudenza ċċitata).
95
Barra minn hekk, fil-każ ta’ skema ta’ għajnuna, il-Kummissjoni għandha biss tipprova li s-sistema fiskali inkwistjoni hija ta’ natura li tiffavorixxi lill-benefiċjarji tagħha, billi tivverifika li din, meħuda globalment, tista’, fid-dawl tal-karatteristiċi tagħha stess, twassal, fil-mument tal-adozzjoni tagħha, għal tassazzjoni inqas minn dik li tirriżulta mill-applikazzjoni tal-iskema ta’ tassazzjoni ġenerali (ara s-sentenza tat‑2 ta’ Frar 2023, Spanja et vs Il‑Kummissjoni, C‑649/20 P, C‑658/20 P u C‑662/20 P, EU:C:2023:60, punt 63 u l-ġurisprudenza ċċitata).
96
F’dan il-każ, kif ġie indikat fil-punti 83 sa 86 iktar ’il fuq, il-Kummissjoni rrilevat fil-premessi 125 sa 127 u 133 sa 135 tad-deċiżjoni kkontestata li, wara d-deċiżjonijiet bil-quddiem, adottati taħt l-iskema inkwistjoni, l-entitajiet Belġjani li kienu jagħmlu parti minn grupp multinazzjonali u li kienu ressqu t-talba għal dan l-għan setgħu jnaqqsu t-taxxa dovuta tagħhom fil-Belġju, billi mill-bażi taxxabbli tagħhom inaqqsu perċentwali mill-profitti tagħhom, bħala profitti msejħa “eċċessivi”, u dan għall-ħames snin ta’ validità tal-imsemmija deċiżjonijiet bil-quddiem.
97
Qabel kollox, ma huwiex ikkontestat li l-iskema inkwistjoni kienet maħsuba bħala sistema li kienet tikkonsisti fin-nuqqas ta’ tassazzjoni ta’ parti mill-profitti rreġistrati minn entitajiet Belġjani li kienu jagħmlu parti minn grupp multinazzjonali. Huwa stabbilit ukoll li, skont l-Artikolu 2 tal-Liġi tal‑21 ta’ Ġunju 2004, huwa biss permezz ta’ deċiżjoni bil-quddiem adottata mid-Dipartiment tad-Deċiżjonijiet bil-Quddiem wara talba mressqa mill-entitajiet Belġjani kkonċernati li parti mill-profitti ta’ dawn l-entitajiet setgħet tiġi kklassifikata bħala eċċessiva, skont l-Artikolu 185(2)(b) taċ-CIR 92, u li l-perċentwali ta’ eżenzjoni inkwistjoni setgħet tiġi applikata għall-bażi taxxabbli ta’ dawn l-entitajiet, b’tali mod li parti biss minn din il-bażi taxxabbli kienet intaxxata.
98
Sussegwentement, għandu jitfakkar li mill-Artikolu 185(1) taċ-CIR 92 jirriżulta li l-kumpanniji residenti fil-Belġju huma taxxabbli fuq l-ammont totali tal-profitti tagħhom. Barra minn hekk, mill-Artikolu 24 taċ-CIR 92, kif inhu eżaminat fil-punt 54 iktar ’il fuq, jirriżulta li l-profitti taxxabbli tal-impriżi huma, fundamentalment, il-profitti kollha magħmula jew espressi fil-kontabbiltà.
99
Fl-aħħar nett, kif ġie indikat fil-punti 66 sa 74 iktar ’il fuq, mill-Artikolu 185(2)(b) taċ-CIR 92 jirriżulta li jista’ jsir aġġustament negattiv tal-bażi taxxabbli, meta l-profitti tal-kumpannija inkwistjoni jiġu inklużi wkoll fil-profitti ta’ kumpannija oħra tal-istess grupp u meta jkunu profitti li kienu jsiru minn din il-kumpannija l-oħra li kieku l-kundizzjonijiet miftiehma bejniethom kienu dawk li kienu jiġu miftiehma bejn kumpanniji indipendenti.
100
Għaldaqstant, konformement mar-regoli normali ta’ tassazzjoni fil-Belġju, l-entitajiet Belġjani kienu ntaxxati fuq il-profitti kollha tagħhom li saru, kif espressi fil-kontabbiltà tagħhom, jekk ikun il-każ billi jsiru aġġustamenti bħal dak previst fl-Artikolu 185(2)(b) taċ-CIR 92. Issa, peress li l-iskema inkwistjoni kienet tikkonsisti f’eżenzjoni tal-profitti msejħa “eċċessivi” li, kif ġie rrilevat fil-punt 80 iktar ’il fuq, ma kinitx prevista fl-Artikolu 185(2)(b) taċ-CIR 92, l-imsemmija skema setgħet twassal għal tnaqqis mit-taxxa li l-entitajiet li talbu dawn id-deċiżjonijiet kien ikollhom normalment iħallsu, skont ir-regoli dwar it-taxxa fuq il-kumpanniji fil-Belġju.
101
F’dawn iċ-ċirkustanzi, il-Kummissjoni ma tistax tiġi kkritikata li kkonstatat li s-sistema fiskali inkwistjoni kienet ta’ natura li tiffavorixxi lill-benefiċjarji tagħha, sa fejn din is-sistema, meħuda globalment u fid-dawl tal-karatteristiċi tagħha stess, setgħet twassal għal tassazzjoni inqas meta mqabbla ma’ dik li tirriżulta mill-applikazzjoni tar-regoli normali ta’ tassazzjoni tal-kumpanniji fil-Belġju.
102
L-ebda wieħed mill-argumenti l-oħra tar-Renju tal-Belġju u tal-Irlanda ma huwa ta’ natura li jqiegħed din il-konstatazzjoni f’dubju.
103
L-ewwel, fir-rigward tal-argument tar-Renju tal-Belġju bbażat fuq il-fatt li l-Kummissjoni ma identifikatx il-vantaġġ fiskali li minnu l-entitajiet Belġjani li jagħmlu parti minn grupp internazzjonali kienu jibbenefikaw meta mqabbla ma’ kumpanniji awtonomi kompetituri oħra, għandu jitfakkar, kif jirriżulta mill-ġurisprudenza ċċitata fil-punt 94 iktar ’il fuq, li l-kunċett ta’“vantaġġ ekonomiku” jimplika li għandha titqabbel is-sitwazzjoni tal-benefiċjarju li tirriżulta mill-applikazzjoni tal-miżura inkwistjoni mas-sitwazzjoni tiegħu fl-assenza ta’ din il-miżura u b’applikazzjoni tar-regoli normali ta’ tassazzjoni. Għalhekk, fl-istadju tal-analiżi tal-vantaġġ, il-Kummissjoni ma kellhiex twettaq il-paragun tal-pożizzjoni tal-benefiċjarji tad-deċiżjonijiet bil-quddiem ma’ dik tal-impriżi awtonomi. Barra minn hekk, kuntrarjament għal dak li jallega r-Renju tal-Belġju, fil-kuntest tal-eżami tal-eżistenza ta’ vantaġġ mogħti minn skema ta’ għajnuna, il-Kummissjoni la kellha twettaq analiżi tas-sitwazzjoni individwali ta’ kull benefiċjarju u lanqas tikkalkola d-differenza bejn il-piż fiskali sostnut mill-entitajiet Belġjani li kisbu deċiżjoni bil-quddiem u dak li kien jiġi impost fuqhom fl-assenza ta’ tali deċiżjonijiet (ara, f’dan is-sens, is-sentenza tad‑9 ta’ Ġunju 2011, Comitato Venezia vuole vivere et vs Il‑Kummissjoni, C‑71/09 P, C‑73/09 P u C‑76/09 P, EU:C:2011:368, punt 63 u l-ġurisprudenza ċċitata).
104
It-tieni, fir-rigward tal-argument li jikkontesta l-evalwazzjoni tal-Kummissjoni li l-vantaġġ jirriżulta mid-differenza bejn il-profitti taxxabbli, ibbażati fuq il-prinċipju ta’ distakkament li jirriżulta mill-Artikolu 107 TFUE, adottat mill-Kummissjoni, u dawk iddeterminati bl-applikazzjoni tal-prinċipju ta’ distakkament kif previst mil-leġiżlazzjoni Belġjana, għandu jiġi rrilevat li huwa biss fil-kuntest tal-analiżi tas-selettività tal-iskema inkwistjoni li l-Kummissjoni eżaminat, sussidjarjament, sa fejn din l-iskema kienet tidderoga mill-prinċipju ta’ distakkament. Dan l-argument huwa, għaldaqstant, irrilevanti fil-kuntest tal-eżami tal-evalwazzjoni mill-Kummissjoni tal-eżistenza ta’ vantaġġ.
105
It-tielet, l-Irlanda ssostni li d-deċiżjonijiet bil-quddiem sempliċement japplikaw id-dritt għall-fatti ta’ kull talba u, għaldaqstant, ma jistgħux iqiegħdu lill-persuna taxxabbli f’sitwazzjoni ekonomika aħjar minn dik li kellha titqiegħed fiha. F’dan ir-rigward, għandu jiġi rrilevat li huwa minnu li, skont l-Artikolu 20 tal-Liġi tal‑24 ta’ Diċembru 2002, is-Servizz Pubbliku Federali tal-Finanzi Belġjan jiddeċiedi permezz ta’ deċiżjoni bil-quddiem dwar kull talba dwar l-applikazzjoni tal-liġijiet fiskali għal sitwazzjoni jew għal tranżazzjoni partikolari li għadha ma pproduċietx effetti fuq il-livell fiskali u li, skont l-Artikolu 2 tal-Liġi tal‑21 ta’ Ġunju 2004, l-Artikolu 185(2)(b) taċ-CIR 92 jista’ jiġi applikat biss permezz ta’ deċiżjoni bil-quddiem. Madankollu, l-iskema ta’ profitti eċċessivi ma kinitx prevista mill-Artikolu 185(2)(b) taċ-CIR 92 u huwa fil-prattika li, billi tbiegħed mill-kundizzjonijiet previsti mill-imsemmija dispożizzjoni, id-Dipartiment tad-Deċiżjonijiet bil-Quddiem implimenta l-iskema inkwistjoni. F’dan il-kuntest, abbażi tat-talbiet għal deċiżjonijiet bil-quddiem, id-Dipartiment tad-Deċiżjonijiet bil-Quddiem ivvalida l-kalkolu tal-profitti eċċessivi propost fl-imsemmija talbiet u ddetermina l-perċentwali ta’ eżenzjoni li setgħet tiġi applikata mill-entitajiet Belġjani inkwistjoni, matul il-perijodu ta’ validità tad-deċiżjonijiet bil-quddiem. Konsegwentement, id-deċiżjonijiet bil-quddiem koperti mill-iskema inkwistjoni ma jistgħux jitqiesu li huma limitati għall-applikazzjoni tad-dritt għall-fatti għal kull talba.
106
F’dawn iċ-ċirkustanzi, għandhom jiġu miċħuda l-argumenti tar-Renju tal-Belġju dwar l-iżball manifest ta’ evalwazzjoni fir-rigward tal-konstatazzjoni dwar l-eżistenza ta’ vantaġġ minħabba l-iskema inkwistjoni.
c)
Fuq in‑natura selettiva tal‑vantaġġ minħabba l‑eżistenza ta’ deroga mis‑sistema ta’ referenza li tintroduċi differenzazzjonijiet bejn operaturi li jinsabu f’sitwazzjoni komparabbli
107
Ir-Renju tal-Belġju jsostni, essenzjalment, li l-Kummissjoni wettqet żball ta’ evalwazzjoni meta kkonkludiet li s-sistema ta’ profitti eċċessivi kienet tagħti vantaġġ selettiv lill-benefiċjarji tagħha sa fejn din kienet tikkostitwixxi deroga mis-sistema ta’ referenza, mifhuma bħala s-sistema ġenerali tat-taxxa fuq il-kumpanniji fil-Belġju.
108
Minn naħa, ir-Renju tal-Belġju jsostni li l-iskema ta’ profitti eċċessivi hija bbażata fuq l-Artikolu 185(2)(b) taċ-CIR 92, li hija dispożizzjoni li tagħmel parti mis-sistema tat-taxxa fuq il-kumpanniji fil-Belġju, u, għaldaqstant, li l-imsemmija skema ma tistax titqies li tidderoga mis-sistema ta’ referenza kif inhi adottata mill-Kummissjoni.
109
Min-naħa l-oħra, ir-Renju tal-Belġju jsostni li l-iskema ta’ eżenzjoni tal-profitti eċċessivi ma twassalx għal inugwaljanza fit-trattament bejn kumpanniji li jinsabu f’sitwazzjoni fattwali u legali komparabbli, fid-dawl tal-għan li għandu jintlaħaq mis-sistema ta’ referenza.
110
F’dan ir-rigward, għandha titfakkar il-ġurisprudenza li tgħid li, fil-kuntest tal-eżami tas-selettività ta’ miżura fiskali, wara li tkun identifikat u eżaminat, fl-ewwel lok, is-sistema fiskali komuni jew “normali” applikabbli fl-Istat Membru kkonċernat, jiġifieri s-sistema ta’ referenza, għandha, fit-tieni lok, tiġi evalwata u stabbilita n-natura possibbilment selettiva tal-vantaġġ mogħti mill-miżura fiskali inkwistjoni billi jintwera li din il-miżura tidderoga mill-imsemmija sistema komuni, sa fejn tiddistingwi bejn l-operaturi li, fid-dawl tal-għan marbut mas-sistema fiskali ta’ dan l-Istat Membru, ikunu jinsabu f’sitwazzjoni fattwali u legali komparabbli (ara s-sentenza tat‑8 ta’ Settembru 2011, Paint Graphos et, C‑78/08 sa C‑80/08, EU:C:2011:550, punt 49 u l-ġurisprudenza ċċitata).
111
Fid-deċiżjoni kkontestata (punt 6.3.2.1), il-Kummissjoni qieset, prinċipalment, li l-iskema Belġjana ta’ eżenzjoni tal-profitti eċċessivi kienet tagħti vantaġġ selettiv lill-benefiċjarji tagħha sa fejn kienet tidderoga mis-sistema komuni tat-taxxa fuq il-kumpanniji fil-Belġju, peress li din kienet tipprevedi li l-kumpanniji jiġu ntaxxati abbażi tal-profitt totali tagħhom, jiġifieri l-profitt fil-fatt irreġistrat tagħhom, u mhux abbażi ta’ profitt medju ipotetiku li jeskludi l-profitt totali li sar minn dawn il-kumpanniji u l-aġġustamenti legalment previsti.
112
Għalhekk, il-Kummissjoni kkonkludiet, fil-premessa 136 tad-deċiżjoni kkontestata, li l-Artikolu 185(2)(b) taċ-CIR 92, invokat mir-Renju tal-Belġju bħala bażi għall-iskema inkwistjoni, la kellu s-sens, u lanqas l-effett irrakkomandat mill-imsemmija skema u, għaldaqstant, li din l-iskema kienet pjuttost tikkostitwixxi deroga mir-regola ġenerali prevista mid-dritt fiskali Belġjan li tgħid li l-profitt fil-fatt irreġistrat huwa intaxxat. Barra minn hekk, il-Kummissjoni enfasizzat li tali skema ma kinitx aċċessibbli għall-entitajiet kollha li jinsabu f’sitwazzjoni legali u fattwali simili, fid-dawl tal-għan tas-sistema tat-taxxa fuq id-dħul tal-kumpanniji fil-Belġju, li jiġu ntaxxati l-profitti tal-kumpanniji kollha suġġetti għat-taxxa fil-Belġju.
113
Sussegwentement, fil-premessi 137 sa 141 tad-deċiżjoni kkontestata, il-Kummissjoni żviluppat ir-raġunijiet li għalihom hija kkunsidrat li l-iskema inkwistjoni kienet tintroduċi differenzazzjonijiet bejn operaturi li jinsabu, fid-dawl tal-għan mogħti lis-sistema fiskali Belġjana, f’sitwazzjoni fattwali u legali komparabbli.
1) Fuq l‑eżistenza ta’ deroga mis‑sistema ta’ referenza
114
Qabel kollox, għandu jitfakkar li dak li l-Kummissjoni kkunsidrat bħala li ma jagħmilx parti mis-sistema ta’ referenza u għaldaqstant li jidderoga minnha hija l-iskema ta’ profitti eċċessivi, jiġifieri l-aġġustament negattiv, kif inhu magħmul mill-awtoritajiet tat-taxxa Belġjani fuq parti mill-profitti taxxabbli, imsejħa “eċċessivi”.
115
Issa, kif ġie indikat fil-punti 79 u 80 iktar ’il fuq, fid-dawl tal-formulazzjoni tal-Artikolu 185(2)(b) taċ-CIR 92, l-aġġustament negattiv tal-profitti taxxabbli huwa suġġett għall-kundizzjoni li l-profitti li għandhom jitnaqqsu għal kumpannija partikolari jkunu ġew inklużi wkoll fil-profitti ta’ kumpannija oħra u li dawn il-profitti jkunu profitti li kienu jsiru minn din il-kumpannija l-oħra li kieku l-kundizzjonijiet miftiehma bejniethom kienu dawk li kienu jiġu miftiehma bejn kumpanniji indipendenti. Għall-kuntrarju, ma hijiex prevista fl-Artikolu 185(2)(b) taċ-CIR 92 il-prassi tal-awtoritajiet tat-taxxa Belġjani li tikkonsisti fit-twettiq ta’ aġġustament negattiv unilaterali mingħajr il-bżonn li jiġi stabbilit li l-profitti li għandhom jiġu aġġustati ġew inklużi fil-profitti ta’ kumpannija oħra u li huma profitti li kienu jsiru minn din il-kumpannija l-oħra li kieku t-tranżazzjonijiet ikkonċernati kienu saru bejn kumpanniji indipendenti.
116
Fil-fatt, kuntrarjament għal dak li jsostni r-Renju tal-Belġju u kif ġie kkonfermat mill-Qorti tal-Ġustizzja fis-sentenza tal-appell, minkejja li d-deċiżjonijiet fiskali bil-quddiem invokaw formalment l-Artikolu 185(2)(b) taċ-CIR 92, l-iskema ta’ eżenzjoni tal-profitti eċċessivi, ikklassifikata mill-Kummissjoni bħala skema ta’ għajnuna mill-Istat, kienet ibbażata fuq il-prassi amministrattiva stabbilita tal-awtoritajiet tat-taxxa Belġjani. Issa, kif għadu kif ġie kkonstatat fil-punt 115 iktar ’il fuq, din il-prassi kienet differenti minn dak li kien previst fl-Artikolu 185(2)(b) taċ-CIR 92.
117
Għaldaqstant, il-Kummissjoni ġustament qieset li l-eżenzjoni tal-profitti eċċessivi, kif inhu mwettqa mill-awtoritajiet tat-taxxa Belġjani, kienet tikkostitwixxi deroga mis-sistema ta’ referenza li hija kienet adottat, jiġifieri s-sistema tad-dritt komuni tat-taxxa fuq id-dħul tal-kumpanniji fil-Belġju, li kienet tinkludi b’mod partikolari l-Artikolu 185(2)(b) taċ-CIR 92, kif ġie rrilevat fil-punt 64 iktar ’il fuq.
2) Fuq l‑eżistenza ta’ differenzazzjoni bejn operaturi ekonomiċi li jinsabu f’sitwazzjoni komparabbli minħabba d‑deroga mis‑sistema ta’ referenza
118
Fir-rigward tal-konstatazzjoni tal-Kummissjoni li l-iskema inkwistjoni introduċiet differenzazzjoni bejn il-benefiċjarji tal-eżenzjonijiet u l-operaturi l-oħra li jinsabu f’sitwazzjoni komparabbli, għandu jiġi rrilevat li l-Kummissjoni ressqet, fil-premessi 138 sa 140 tad-deċiżjoni kkontestata, tliet motivi alternattivi sabiex issostni l-konklużjoni tagħha, li għandhom jiġu eżaminati suċċessivament għall-finijiet ta’ kompletezza.
i) Fuq it‑trattament iddifferenzjat tal‑benefiċjarji li jagħmlu parti minn grupp multinazzjonali ta’ impriżi
119
Fil-premessa 138 tad-deċiżjoni kkontestata, il-Kummissjoni affermat li l-iskema kienet selettiva peress li kienet miftuħa biss għal entitajiet li jagħmlu parti minn grupp multinazzjonali ta’ impriżi.
120
Huwa minnu li l-Artikolu 185(2)(b) taċ-CIR 92 huwa intiż li japplika għall-kumpanniji li jagħmlu parti minn grupp multinazzjonali. Madankollu, kif isostni r-Renju tal-Belġju, l-iskop tal-Artikolu 185(2) taċ-CIR 92 huwa preċiżament li jqiegħed l-impriżi assoċjati u l-impriżi mhux assoċjati fuq l-istess livell.
121
F’dan ir-rigward, kif ġie indikat fil-punt 49 iktar ’il fuq, għandu jitfakkar li l-għan tas-sistema tad-dritt komuni tat-taxxa fuq id-dħul tal-kumpanniji fil-Belġju, kif jirriżulta mill-premessa 129 tad-deċiżjoni kkontestata, huwa li jiġu ntaxxati l-profitti taxxabbli kollha tal-entitajiet suġġetti għat-taxxa fuq id-dħul tal-kumpanniji fil-Belġju, kemm jekk dawn ikunu awtonomi kif ukoll jekk jagħmlu parti minn grupp multinazzjonali ta’ impriżi. Barra minn hekk, kif ġie indikat fil-punt 54 iktar ’il fuq, skont ir-regoli normali ta’ tassazzjoni fil-Belġju, il-profitti taxxabbli tal-impriżi huma, fundamentalment, il-profitti kollha magħmula jew espressi fil-kontabbiltà jew fil-kontijiet annwali tagħhom.
122
Għall-kuntrarju, l-eżenzjoni tal-profitti eċċessivi applikata mill-awtoritajiet tat-taxxa Belġjani, sa fejn din tidderoga mill-Artikolu 185(2) taċ-CIR 92, tat tnaqqis fiskali lill-benefiċjarji kkonċernati, għar-raġuni li dawn kienu jagħmlu parti minn grupp multinazzjonali ta’ impriżi, billi ġew permessi jnaqqsu parti tal-profitti rreġistrati tagħhom mill-bażi taxxabbli tagħhom, mingħajr ma dawn il-profitti eżentati kienu ġew inklużi fil-profitti ta’ kumpannija oħra tal-grupp.
123
Għaldaqstant, jeżisti trattament iddifferenzjat, bejn l-entitajiet li jagħmlu parti minn grupp multinazzjonali, li bbenefikaw, bis-saħħa tal-iskema inkwistjoni, mill-eżenzjoni tal-profitti eċċessivi, sa perċentwali ta’ eżenzjoni, ikkalkolat abbażi ta’ profitt medju ipotetiku li jinjora l-profitt totali magħmul minn dawn il-kumpanniji u l-aġġustamenti legalment previsti, u entitajiet oħra, kemm jekk ikunu awtonomi kif ukoll jekk jagħmlu parti minn grupp ta’ impriżi, li kienu jiġu ntaxxati konformement mar-regoli normali ta’ tassazzjoni tal-kumpanniji fil-Belġju fuq it-totalità tal-profitti tagħhom fil-fatt irreġistrati, jekk ikun il-każ, fir-rigward tal-entitajiet li jagħmlu parti minn grupp, wara l-applikazzjoni tal-aġġustament skont l-Artikolu 185(2)(b) taċ-CIR 92, skont il-kundizzjonijiet previsti fih.
124
Għalhekk, il-Kummissjoni ma tistax tiġi kkritikata li sostniet li l-entitajiet li jagħmlu parti minn grupp multinazzjonali li bbenefikaw mill-eżenzjoni tal-profitti eċċessivi skont l-iskema inkwistjoni, li tikkostitwixxi aġġustament li ma hijiex bħala tali prevista mil-liġi, irċevew trattament iddifferenzjat meta mqabbla ma’ entitajiet oħra fil-Belġju li ma bbenefikawx minnu, meta dawn l-entitajiet kienu jinsabu f’sitwazzjoni fattwali u legali komparabbli, fid-dawl tal-għan tas-sistema tad-dritt komuni tat-taxxa fuq id-dħul tal-kumpanniji fil-Belġju, jiġifieri l-intaxxar tal-profitti taxxabbli kollha tal-kumpanniji kollha residenti jew attivi permezz ta’ stabbiliment permanenti fil-Belġju.
ii) Fuq it‑trattament iddifferenzjat meta mqabbla ma’ impriżi li ma għamlux investimenti, ma ħolqux impjiegi jew ma ċċentralizzawx attivitajiet fil‑Belġju
125
Fil-premessa 139 tad-deċiżjoni kkontestata, il-Kummissjoni sostniet li l-iskema inkwistjoni kienet selettiva sa fejn ma kinitx miftuħa għall-kumpanniji li ddeċidew li ma jagħmlux investimenti, li ma joħolqux impjiegi jew li ma jiċċentralizzawx attivitajiet fil-Belġju. Il-Kummissjoni rrilevat li l-Artikolu 20 tal-Liġi tal‑24 ta’ Diċembru 2002 kien jissuġġetta l-adozzjoni tad-deċiżjonijiet bil-quddiem għall-eżistenza ta’ sitwazzjoni jew ta’ tranżazzjoni li ma pproduċietx effetti fuq il-livell fiskali u li deċiżjoni bil-quddiem kienet neċessarja sabiex tibbenefika mill-eżenzjoni tal-profitti eċċessivi.
126
Il-Kummissjoni rrilevat ukoll li, fil-kampjun tad-deċiżjonijiet bil-quddiem li jagħtu eżenzjoni tal-profitti eċċessivi li hija analizzat, kull deċiżjoni bil-quddiem kienet issemmi investimenti kbar, iċ-ċentralizzazzjoni ta’ attivitajiet jew il-ħolqien ta’ impjiegi fil-Belġju. Minħabba f’hekk, hija qieset li l-obbligu relatat mas-“sitwazzjoni l-ġdida”, li għalih kienu suġġetti t-talbiet għal deċiżjonijiet bil-quddiem għall-benefiċċju mill-eżenzjoni tal-profitti eċċessivi, kien jagħti lok għal trattament iddifferenzjat tal-gruppi multinazzjonali li biddlu l-mudell ta’ negozju tagħhom billi stabbilixxu attivitajiet ġodda fil-Belġju meta mqabbla mal-operaturi ekonomiċi l-oħra kollha, inklużi l-gruppi multinazzjonali, li komplew isegwu l-mudell ta’ negozju tagħhom eżistenti fil-Belġju.
127
F’dan ir-rigward, għandu jitfakkar li, fil-punti 142 sa 144 tas-sentenza tal-appell, il-Qorti tal-Ġustizzja kkonfermat li l-għażla ta’ kampjun ta’ 22 deċiżjoni bil-quddiem, adottati matul l‑2005, l‑2007, l‑2010 u l‑2013, kienet xierqa u suffiċjentement rappreżentattiva.
128
Barra minn hekk, għandu jiġi rrilevat li l-Artikolu 20 tal-Liġi tal‑24 ta’ Diċembru 2002 jiddefinixxi d-deċiżjoni bil-quddiem bħala l-att legali li permezz tiegħu d-Dipartiment Pubbliku Federali tal-Finanzi jiddetermina, konformement mad-dispożizzjonijiet fis-seħħ, kif il-liġi ser tiġi applikata għal sitwazzjoni jew għal tranżazzjoni partikolari li jkunu għadhom ma kellhomx effetti fuq livell fiskali. Barra minn hekk, l-Artikolu 22 ta’ din l-istess liġi jippreċiża li deċiżjoni bil-quddiem ma tistax tiġi adottata, b’mod partikolari, meta t-talba tkun tirrigwarda sitwazzjonijiet jew tranżazzjonijiet identiċi għal dawk li diġà kellhom effetti fiskali fir-rigward ta’ min iressaq it-talba.
129
Huwa minnu li, mill-qari tad-dispożizzjonijiet indikati fil-punt 128 iktar ’il fuq, ma jistax jiġi dedott li t-twettiq ta’ investimenti, il-ħolqien ta’ impjiegi jew iċ-ċentralizzazzjoni ta’ attivitajiet fil-Belġju jikkostitwixxu kundizzjonijiet espliċitament meħtieġa għall-kisba ta’ deċiżjoni bil-quddiem.
130
Madankollu, mill-kampjun tad-deċiżjonijiet bil-quddiem analizzat mill-Kummissjoni fid-deċiżjoni kkontestata jirriżulta li dawn id-deċiżjonijiet effettivament ingħataw wara proposti ta’ dawk li ressqu talba li jagħmlu investimenti fil-Belġju, li jirrilokaw ċerti funzjonijiet fil-Belġju jew li joħolqu ċertu numru ta’ impjiegi hemmhekk. Fil-fatt, it-tliet eżempji deskritti fin-nota ta’ qiegħ il-paġna nru 80 tad-deċiżjoni kkontestata, li fihom dawk li ressqu talba għad-deċiżjonijiet bil-quddiem inkwistjoni ddeskrivew il-pjanijiet tagħhom ta’ investiment u ta’ ċentralizzazzjoni mill-ġdid ta’ attivitajiet fil-Belġju, juru li, fil-prattika, il-kundizzjoni għall-adozzjoni ta’ deċiżjoni bil-quddiem, dwar l-eżistenza ta’ sitwazzjoni li ma pproduċietx effetti fiskali, kienet ġiet issodisfatta minn investimenti, miċ-ċentralizzazzjoni ta’ attivitajiet jew mill-ħolqien ta’ impjiegi fil-Belġju.
131
F’dan ir-rigward, għandu jitfakkar li, f’dan il-każ, hija preċiżament il-prassi amministrattiva tal-awtoritajiet tat-taxxa Belġjani, li tikkonsisti fl-eżenzjoni tal-profitti permezz ta’ deċiżjonijiet bil-quddiem, li tqieset bħala derogatorja għal dak li huwa previst fl-Artikolu 185(2)(b) taċ-CIR 92. Issa, bis-saħħa tal-imsemmija deċiżjonijiet bil-quddiem, il-benefiċjarji tagħhom kisbu vantaġġ li jikkonsisti fit-tnaqqis tal-bażi taxxabbli tagħhom, minħabba l-eżenzjoni tal-profitti msejħa “eċċessivi”. Għall-kuntrarju, l-entitajiet li ma kinux ipproċedew għal bidla fil-mudell ta’ negozju tagħhom, sabiex joħolqu sitwazzjonijiet fiskali ġodda li, fid-dawl ta’ tali prassi, kienu jikkonsistu sistematikament f’investimenti, fiċ-ċentralizzazzjoni ta’ attivitajiet jew fil-ħolqien ta’ impjiegi fil-Belġju, u, għaldaqstant, li ma kinux talbu deċiżjoni bil-quddiem kienu ġew intaxxati fuq il-profitti taxxabbli kollha tagħhom. Għaldaqstant, l-iskema inkwistjoni tat lok għal trattament iddifferenzjat tal-kumpanniji li jinsabu f’sitwazzjoni fattwali u legali komparabbli, fid-dawl tal-għan tas-sistema tad-dritt komuni tat-taxxa fuq id-dħul tal-kumpanniji fil-Belġju.
132
F’dawn iċ-ċirkustanzi, il-Kummissjoni ma tistax tiġi kkritikata li sostniet, fil-premessa 139 tad-deċiżjoni kkontestata, li s-sistema inkwistjoni kienet selettiva peress li ma kinitx miftuħa għal kumpanniji li kienu ddeċidew li ma jagħmlux investimenti fil-Belġju, li ma jiċċentralizzawx l-attivitajiet fil-Belġju u li ma joħolqux impjiegi hemmhekk.
iii) Fuq it‑trattament iddifferenzjat meta mqabbla ma’ impriżi li jagħmlu parti minn grupp ta’ daqs żgħir
133
F’dan il-każ, il-Kummissjoni sostniet, fil-premessa 140 tad-deċiżjoni kkontestata, li l-iskema inkwistjoni kienet selettiva sa fejn huma biss l-entitajiet Belġjani li jagħmlu parti minn grupp multinazzjonali kbir jew ta’ daqs medju li setgħu effettivament jibbenefikaw mill-eżenzjoni tal-profitti eċċessivi.
134
Fil-fatt, fil-premessa 140 tad-deċiżjoni kkontestata, il-Kummissjoni indikat li huma biss l-entitajiet li jagħmlu parti minn grupp multinazzjonali suffiċjentement kbir li kienu mħeġġa jiksbu deċiżjoni bil-quddiem, peress li kien biss fi ħdan il-gruppi kbar ta’ impriżi li setgħu jiġu ġġenerati profitti miksuba minn sinerġiji, minn ekonomiji ta’ skala u minn vantaġġi oħra, ta’ livell sinjifikattiv li jiġġustifika t-talba għal deċiżjoni bil-quddiem. Barra minn hekk, il-Kummissjoni rrilevat li l-proċess ta’ kisba ta’ tali deċiżjoni kien jeħtieġ talba ddettaljata li tippreżenta s-sitwazzjoni l-ġdida li kienet tiġġustifika l-eżenzjoni kif ukoll studji dwar il-profitti eċċessivi, li kien ikun iktar restrittiv għall-gruppi żgħar ta’ kumpanniji milli għall-kbar.
135
F’dan ir-rigward, ma huwiex ikkontestat li, fi ħdan il-kampjun ta’ 22 deċiżjoni bil-quddiem taħt l-iskema inkwistjoni eżaminata mill-Kummissjoni, kif deskritt fil-premessa 65 tad-deċiżjoni kkontestata u li ġie kklassifikat bħala xieraq u rappreżentattiv fil-punti 142 sa 144 tas-sentenza tal-appell, l-ebda waħda minn dawn id-deċiżjonijiet ma kienet tikkonċerna entitajiet li jagħmlu parti minn gruppi ta’ impriżi ta’ daqs żgħir.
136
Barra minn hekk, kif huwa indikat fil-premessa 66 tad-deċiżjoni kkontestata, ma huwiex ikkontestat li, matul il-proċedura amministrattiva, wara li saret tali konstatazzjoni mill-Kummissjoni abbażi tal-kampjun ta’ 22 deċiżjoni bil-quddiem u bħala tweġiba għal talba mressqa minnha f’dan ir-rigward, ir-Renju tal-Belġju ma rnexxilux isostni l-allegazzjoni tiegħu li l-eżenzjoni kienet ingħatat ukoll lil impriżi li jagħmlu parti minn gruppi ta’ impriżi ta’ daqs żgħir.
137
Għaldaqstant, fid-dawl tal-prassi amministrattiva msemmija mill-Kummissjoni, huma impriżi li jagħmlu parti minn gruppi ta’ daqs kbir u medju li invokaw l-iskema ta’ eżenzjoni tal-profitti eċċessivi, bl-esklużjoni tal-impriżi li jagħmlu parti minn grupp ta’ impriżi ta’ daqs żgħir.
138
Din il-konklużjoni ma tistax titqiegħed f’dubju mill-argumenti tar-Renju tal-Belġju. Fil-fatt, kuntrarjament għal dak li jsostni r-Renju tal-Belġju, mill-ġurisprudenza jirriżulta li l-fatt li operatur wieħed biss ikun invoka miżura statali ma huwiex biżżejjed sabiex tiġi stabbilita n-natura selettiva ta’ din il-miżura, peress li tali ċirkustanza tista’ tirriżulta b’mod partikolari mill-assenza ta’ interess min-naħa ta’ kwalunkwe operatur ieħor (ara, f’dan is-sens, is-sentenza tal‑4 ta’ Ġunju 2015, Il‑Kummissjoni vs MOL, C‑15/14 P, EU:C:2015:362, punt 91). Issa, miċ-ċirkustanzi tal-każ jirriżulta li huwa preċiżament abbażi ta’ kampjun xieraq u rappreżentattiv li l-Kummissjoni kkonkludiet li d-deċiżjonijiet bil-quddiem kienu ġew adottati sistematikament fir-rigward ta’ impriżi li jagħmlu parti minn grupp ta’ daqs kbir jew ta’ daqs medju.
139
F’dawn iċ-ċirkustanzi, il-Kummissjoni ma tistax tiġi kkritikata li sostniet, fil-premessa 140 tad-deċiżjoni kkontestata, li s-sistema inkwistjoni kienet selettiva peress li ma kinitx miftuħa għal impriżi li jagħmlu parti minn grupp ta’ daqs żgħir.
140
Fi kwalunkwe każ, anki jekk jitqies li l-Kummissjoni adottat, b’mod żbaljat, tali raġuni dwar it-trattament iddifferenzjat meta mqabbla mal-impriżi li jagħmlu parti minn grupp ta’ daqs żgħir, dan ma jaffettwax il-validità taż-żewġ motivi l-oħra mressqa mill-Kummissjoni u eżaminati, rispettivament, fil-punti 119 sa 124 u 125 sa 132 iktar ’il fuq.
3) Konklużjoni dwar ir‑raġunament prinċipali tal‑Kummissjoni
141
Fid-dawl tal-kunsiderazzjonijiet preċedenti, il-Kummissjoni ma kkonstatatx b’mod żbaljat, wara li ppreżentat ir-raġunament prinċipali tagħha, minn naħa, li l-iskema ta’ eżenzjoni tal-profitti eċċessivi kienet tidderoga mis-sistema komuni tat-taxxa fuq il-kumpanniji fil-Belġju. Min-naħa l-oħra, il-Kummissjoni ma kkunsidratx b’mod żbaljat li l-iskema inkwistjoni ma kinitx aċċessibbli għall-entitajiet kollha li jinsabu f’sitwazzjoni legali u fattwali simili, fid-dawl tal-għan tas-sistema tat-taxxa fuq id-dħul tal-kumpanniji fil-Belġju, li kienet li tintaxxa l-profitti tal-kumpanniji kollha suġġetti għat-taxxa fil-Belġju.
142
F’dawn iċ-ċirkustanzi, ma huwiex neċessarju li tiġi eżaminata l-fondatezza tal-argumenti tar-Renju tal-Belġju kontra r-raġunament sussidjarju dwar is-selettività, żviluppat mill-Kummissjoni fil-punt 6.3.2.2 tad-deċiżjoni kkontestata.
d)
Fuq l‑eżistenza ta’ ġustifikazzjoni bbażata fuq in‑natura u l‑istruttura ġenerali tas‑sistema fiskali Belġjana
143
Ir-Renju tal-Belġju jsostni, essenzjalment, li s-sistema ġenerali tat-taxxa fuq id-dħul tal-kumpanniji fil-Belġju għandha l-għan li tintaxxa l-profitti tal-kumpanniji kollha suġġetti għat-taxxa fil-Belġju, bl-esklużjoni tal-profitti li ma jaqgħux taħt il-ġurisdizzjoni tiegħu. L-eżenzjoni ta’ dawn tal-aħħar hija intiża għalhekk sabiex tevita t-taxxa doppja potenzjali. Għaldaqstant, anki jekk jitqies li s-sistema ta’ eżenzjoni tal-profitti eċċessivi hija selettiva, din hija ġġustifikata min-natura u mill-istruttura ġenerali tas-sistema fiskali.
144
Għandu jiġi kkonstatat li, fil-premessi 173 sa 181 tad-deċiżjoni kkontestata, il-Kummissjoni kkonkludiet, essenzjalment, li r-Renju tal-Belġju ma kienx irnexxielu jistabbilixxi li l-miżuri inkwistjoni kienu verament intiżi sabiex jilħqu l-għan li tiġi evitata t-taxxa doppja. Skont il-Kummissjoni, sa fejn l-Artikolu 185(2)(b) taċ-CIR 92 kien jipprevedi aġġustament negattiv tal-profitti ta’ kumpannija li kieku dawn kienu ġew inklużi fil-profitti ta’ kumpannija oħra, l-eżenzjoni applikata mill-awtoritajiet tat-taxxa Belġjani, mingħajr ma kien neċessarju li jiġi pprovat li l-profitti eċċessivi li kellhom jiġu eżentati kienu jiġu inklużi fil-bażi taxxabbli ta’ kumpannija oħra, ma setgħetx tiġi ġġustifikata mill-istruttura ġenerali tas-sistema. Għalhekk, il-Kummissjoni kkonkludiet li l-eżenzjoni unilaterali inkwistjoni ma kinitx tindirizza b’mod neċessarju u proporzjonat is-sitwazzjonijiet ta’ taxxa doppja.
145
F’dan ir-rigward, għandu jiġi rrilevat li, skont il-ġurisprudenza, miżura li tikkostitwixxi eċċezzjoni għall-applikazzjoni tas-sistema fiskali ġenerali tista’ tkun iġġustifikata jekk l-Istat Membru kkonċernat jirnexxielu juri li din il-miżura tirriżulta direttament mill-prinċipji fundamentali jew prinċipali tas-sistema fiskali tiegħu. F’dan ir-rigward, huwa neċessarju li ssir distinzjoni bejn, minn naħa, l-għanijiet assenjati lil sistema fiskali partikolari u li huma esterni għaliha u, min-naħa l-oħra, il-mekkaniżmi inerenti għas-sistema fiskali fiha nnifisha li huma neċessarji sabiex jintlaħqu tali għanijiet. Għaldaqstant, eżenzjonijiet fiskali li jirriżultaw minn għan li ma jkunx relatat mas-sistema ta’ tassazzjoni li jagħmlu parti minnha ma jistgħux jaħarbu mir-rekwiżiti li jirriżultaw mill-Artikolu 107(1) TFUE (ara, f’dan is-sens, is-sentenza tat‑8 ta’ Settembru 2011, Paint Graphos et, C‑78/08 sa C‑80/08, EU:C:2011:550, punti 64, 65, 69 u 70).
146
F’dan il-każ, ġie kkonstatat, b’mod partikolari fil-punt 115 iktar ’il fuq, li l-eżenzjoni tal-profitti eċċessivi applikata mill-awtoritajiet tat-taxxa Belġjani ma kinitx suġġetta għall-kundizzjoni li jiġi pprovat li dawn kienu ġew inklużi fil-profitti ta’ kumpannija oħra. Lanqas ma kien meħtieġ li dawn il-profitti eċċessivi kienu effettivament is-suġġett ta’ tassazzjoni fi Stat ieħor. Għalhekk, għandu jiġi kkonstatat li l-miżuri inkwistjoni ma kinux ikkundizzjonati mill-eżistenza ta’ sitwazzjonijiet ta’ taxxa doppja fiskali reali jew possibbli.
147
F’dawn iċ-ċirkustanzi, ma jistax jiġi sostnut li l-eżenzjoni tal-profitti eċċessivi, kif inhi applikata mill-awtoritajiet tat-taxxa Belġjani, kienet intiża sabiex tiġi evitata t-taxxa doppja, reali jew possibbli. Għaldaqstant, il-Kummissjoni ġustament ikkonkludiet li tali eżenzjoni ma kinitx tindirizza b’mod neċessarju u proporzjonat is-sitwazzjonijiet ta’ taxxa doppja.
148
Din il-konklużjoni ma tistax tiġi kkontestata mill-argumenti tar-Renju tal-Belġju li l-istruttura ġenerali tas-sistema fiskali Belġjana tippermetti li jiġu ntaxxati biss il-profitti li jaqgħu taħt il-kompetenza tiegħu. Fil-fatt, kif ġie kkonstatat fil-punti 114 sa 117 iktar ’il fuq, l-eżenzjoni tal-profitti eċċessivi mill-awtoritajiet tat-taxxa Belġjani ma kinitx prevista mis-sistema tad-dritt komuni tat-taxxa fuq id-dħul tal-kumpanniji fil-Belġju. Għaldaqstant, minkejja l-eżenzjoni tagħhom taħt l-iskema inkwistjoni, dawn il-profitti kienu, fundamentalment, taxxabbli fil-Belġju, abbażi tal-imsemmija sistema, u għalhekk ma jistgħux jitqiesu li ma jaqgħux taħt il-kompetenza fiskali tar-Renju tal-Belġju.
149
Fid-dawl tal-kunsiderazzjonijiet preċedenti, hemm lok li jiġu miċħuda l-argumenti tar-Renju tal-Belġju bbażati fuq l-allegata evalwazzjoni żbaljata tal-Kummissjoni dwar l-ineżistenza ta’ ġustifikazzjoni bbażata fuq in-natura u l-istruttura ġenerali tas-sistema fiskali Belġjana kif ukoll l-argumenti kollha tar-Renju tal-Belġju li jikkontestaw il-konklużjoni tal-Kummissjoni li tikkonstata li l-iskema inkwistjoni setgħet tagħti vantaġġ selettiv lill-benefiċjarji tagħha.
3.
Fuq l‑eżistenza ta’ distorsjoni tal‑kompetizzjoni
150
Permezz ta’ din il-parti, ir-Renju tal-Belġju jitlob li jiġi kkonstatat li l-Kummissjoni kkunsidrat b’mod żbaljat li kienet teżisti distorsjoni tal-kompetizzjoni minħabba l-miżuri inkwistjoni.
151
Fil-premessi 187 u 188 tad-deċiżjoni kkontestata, il-Kummissjoni enfasizzat li l-iskema inkwistjoni kienet tagħti vantaġġ selettiv lill-benefiċjarji tagħha kif ukoll lill-gruppi multinazzjonali li kienu jagħmlu parti minnhom u li dan il-vantaġġ kien wassal għal tnaqqis tal-ispejjeż li normalment kellhom jaqgħu fuq il-benefiċjarji fil-kuntest tal-attivitajiet tagħhom. Għaldaqstant, il-Kummissjoni qieset li l-iskema inkwistjoni kienet tikkostitwixxi għajnuna għat-tħaddim għall-benefiċjarji tagħha kif ukoll għall-gruppi multinazzjonali li minnhom huma jagħmlu parti. Għalhekk, il-Kummissjoni kkonkludiet li l-iskema inkwistjoni kienet toħloq distorsjoni jew thedded li toħloq distorsjoni tal-kompetizzjoni u setgħet taffettwa l-kummerċ fi ħdan l-Unjoni.
152
F’dan ir-rigward, għandha titfakkar il-ġurisprudenza dwar il-kundizzjoni relatata mad-distorsjoni tal-kompetizzjoni, li tgħid li l-għajnuna intiża li teħles lil impriża mill-ispejjeż li hija jkollha normalment issostni fil-kuntest tal-ġestjoni ta’ kuljum jew tal-attivitajiet normali tagħha bħala prinċipju toħloq distorsjoni tal-kundizzjonijiet tal-kompetizzjoni (sentenza tas‑26 ta’ Ottubru 2016, Orange vs Il‑Kummissjoni, C‑211/15 P, EU:C:2016:798, punt 66).
153
B’mod partikolari, mill-ġurisprudenza jirriżulta li kull għajnuna mogħtija lil impriża li teżerċita l-attivitajiet tagħha fis-suq intern tista’ tikkawża distorsjonijiet tal-kompetizzjoni u taffettwa l-kummerċ bejn l-Istati Membri (ara s-sentenza tat‑22 ta’ April 2016, L‑Irlanda u Aughinish Alumina vs Il‑Kummissjoni, T‑50/06 RENV II u T‑69/06 RENV II, EU:T:2016:227, punt 113 u l-ġurisprudenza ċċitata).
154
L-ewwel, f’dan il-każ, kif ġie kkonstatat fil-punti 100 u 101 iktar ’il fuq, l-eżenzjoni tal-profitti eċċessivi tal-kumpanniji benefiċjarji ta’ deċiżjonijiet bil-quddiem, prevista mill-miżuri inkwistjoni, kienet tikkostitwixxi vantaġġ li kien iqiegħed lil dawn il-kumpanniji f’pożizzjoni ekonomika iktar favorevoli minn dik li kien ikollhom fl-assenza ta’ deċiżjoni bil-quddiem.
155
It-tieni, ġie kkonstatat, fil-punt 141 iktar ’il fuq, li, sa fejn dawn il-miżuri kienu jidderogaw mis-sistema ta’ referenza, dawn kienu jirrappreżentaw vantaġġ miftuħ biss għall-benefiċjarji tad-deċiżjonijiet bil-quddiem u, għaldaqstant, kienu selettivi.
156
It-tielet, għandu jiġi kkonstatat li l-profitti eċċessivi li l-eżenzjoni tagħhom hija s-suġġett tal-miżuri inkwistjoni kienu ġejjin minn entitajiet Belġjani li jagħmlu parti minn gruppi multinazzjonali li jwettqu tranżazzjonijiet ma’ kumpanniji oħra tal-grupp, stabbiliti fi Stati oħra. Għaldaqstant, f’dan il-każ, l-għajnuna inkwistjoni neċessarjament ħolqot distorsjoni tal-kompetizzjoni fi ħdan is-suq intern. Fil-fatt, is-sistema ta’ eżenzjoni tal-profitti eċċessivi setgħet tibdel l-attivitajiet ta’ dawn l-entitajiet Belġjani u tal-kumpanniji fi ħdan il-gruppi ta’ impriżi kkonċernati, b’mod partikolari f’termini ta’ investimenti, ta’ lokalizzazzjoni ta’ attivitajiet u ta’ ħolqien ta’ impjiegi, kif ukoll ta’ fluss ta’ tranżazzjonijiet fi ħdan il-grupp. Issa, fi ħdan dawn il-gruppi ta’ impriżi, tali deċiżjonijiet setgħu jittieħdu sabiex l-entità Belġjana tagħmel profitti li sussegwentement jiġu eżentati fil-Belġju. Għaldaqstant, tali dinamika setgħet toħloq distorsjoni tal-kompetizzjoni fi ħdan is-suq intern.
157
F’dawn iċ-ċirkustanzi, il-Kummissjoni ma tistax tiġi kkritikata talli kkunsidrat li l-għajnuna mogħtija mill-iskema inkwistjoni kienet ta’ natura li taffettwa l-kummerċ bejn l-Istati Membri u li twassal għal distorsjoni jew għal theddida ta’ distorsjoni tal-kompetizzjoni.
158
Għaldaqstant, għandhom jiġu miċħuda l-argumenti tar-Renju tal-Belġju, invokati fil-kuntest tar-raba’ parti tat-tielet motiv, dwar l-ineżistenza ta’ distorsjoni tal-kompetizzjoni f’dan il-każ.
4.
Konklużjoni dwar il‑motiv ibbażat fuq il‑ksur tal‑Artikolu 107 TFUE u fuq żball manifest ta’ evalwazzjoni tal‑iskema inkwistjoni bħala miżura ta’ għajnuna mill‑Istat
159
Mill-konstatazzjonijiet magħmula fil-punti 32, 81, 106, 141, 149 u 157 iktar ’il fuq jirriżulta li, fid-deċiżjoni kkontestata, il-Kummissjoni la wettqet żball ta’ liġi, u lanqas żball manifest ta’ evalwazzjoni meta kkonkludiet li l-iskema inkwistjoni kienet iffinanzjata permezz tar-riżorsi tal-Istat, li s-sistema ta’ referenza kienet is-sistema tad-dritt komuni ta’ tassazzjoni tal-profitti tal-kumpanniji u li din ma kinitx tinkludi l-eżenzjoni tal-profitti eċċessivi applikata mill-awtoritajiet tat-taxxa Belġjani, li l-iskema inkwistjoni kienet tagħti lill-benefiċjarji tagħha vantaġġ selettiv, li ma kienx iġġustifikat min-natura u mill-istruttura ġenerali tas-sistema fiskali Belġjana, u li l-imsemmija skema kienet ħolqot distorsjoni tal-kompetizzjoni.
160
Għaldaqstant, għandu jiġi miċħud il-motiv ibbażat fuq il-ksur tal-Artikolu 107 TFUE u fuq żball manifest ta’ evalwazzjoni, sa fejn il-Kummissjoni qieset li s-sistema ta’ profitti eċċessivi kienet tikkostitwixxi miżura ta’ għajnuna mill‑Istat.
B. Fuq il‑motiv ibbażat fuq żball ta’ evalwazzjoni mwettaq mill‑Kummissjoni fir‑rigward tal‑identifikazzjoni tal‑benefiċjarji tal‑allegata għajnuna
161
Ir-Renju tal-Belġju jsostni li l-Kummissjoni wettqet żball ta’ evalwazzjoni meta identifikat bħala benefiċjarji tal-allegata skema ta’ għajnuna kemm l-entitajiet Belġjani li kisbu deċiżjoni bil-quddiem kif ukoll il-gruppi multinazzjonali li minnhom huma kienu jagħmlu parti.
162
Il-Kummissjoni tikkunsidra li l-motiv invokat mir-Renju tal-Belġju għandu jiġi miċħud.
163
F’dan il-każ, il-Kummissjoni indikat, fil-premessa 183 tad-deċiżjoni kkontestata, li l-entitajiet Belġjani li kisbu deċiżjoni bil-quddiem li tippermettilhom inaqqsu l-profitti kkunsidrati bħala eċċessivi, għall-finijiet tad-determinazzjoni tal-profitt taxxabbli tagħhom, kienu l-benefiċjarji tal-għajnuna mill-Istat inkwistjoni.
164
Barra minn hekk, fil-premessa 184 tad-deċiżjoni kkontestata, il-Kummissjoni fakkret li, fil-qasam tal-għajnuna mill-Istat, entitajiet legali distinti setgħu jitqiesu bħala li jikkostitwixxu unità ekonomika waħda, li setgħet titqies bħala benefiċjarja tal-għajnuna. Għalhekk hija kkunsidrat li, f’dan il-każ, l-entitajiet Belġjani li bbenefikaw mill-għajnuna inkwistjoni kienu operaw bħala imprendituri ċentrali għall-benefiċċju ta’ entitajiet oħra fi ħdan il-gruppi ta’ impriżi tagħhom li huma kienu jikkontrollaw ta’ spiss. Hija rrilevat ukoll li l-entitajiet Belġjani kienu, min-naħa tagħhom, ikkontrollati mill-entità li tmexxi lill-grupp kollu ta’ impriżi. Għalhekk, minn dan il-Kummissjoni ddeduċiet li l-grupp multinazzjonali kollu seta’ jitqies bħala l-benefiċjarju tal-miżura ta’ għajnuna.
165
Barra minn hekk, fil-premessa 185 tad-deċiżjoni kkontestata, il-Kummissjoni enfasizzat li kien il-grupp kollu kemm hu, indipendentement mill-fatt li huwa organizzat f’entitajiet legali differenti, li ddeċieda li jiċċentralizza ċerti attivitajiet fil-Belġju u li jwettaq l-investimenti neċessarji hemmhekk sabiex jibbenefika mid-deċiżjonijiet bil-quddiem.
166
Huwa għalhekk li, fil-premessa 186 tad-deċiżjoni kkontestata, hija kkonkludiet li, minbarra l-entitajiet Belġjani li ġew ammessi sabiex jibbenefikaw mill-iskema inkwistjoni, il-gruppi multinazzjonali li kienu jagħmlu parti minnhom dawn l-entitajiet kellhom jitqiesu bħala benefiċjarji tal-iskema ta’ għajnuna fis-sens tal-Artikolu 107(1) TFUE.
167
Qabel kollox, għandu jitfakkar li f’deċiżjoni dwar skema ta’ għajnuna, il-Kummissjoni ma hijiex meħtieġa twettaq analiżi tal-għajnuna mogħtija f’kull każ individwali abbażi ta’ tali skema. Huwa biss fl-istadju tal-irkupru tal-għajnuna li huwa neċessarju li tiġi vverifikata s-sitwazzjoni individwali ta’ kull impriża kkonċernata (ara, f’dan is-sens, is-sentenzi tas‑7 ta’ Marzu 2002, L‑Italja vs Il‑Kummissjoni, C‑310/99, EU:C:2002:143, punti 89 u 91; tad‑9 ta’ Ġunju 2011, Comitato Venezia vuole vivere et vs Il‑Kummissjoni, C‑71/09 P, C‑73/09 P u C‑76/09 P, EU:C:2011:368, punt 63, u tat‑13 ta’ Ġunju 2019, Copebi, C‑505/18, EU:C:2019:500, punti 28 sa 33).
168
Barra minn hekk, skont ġurisprudenza stabbilita sew, il-Kummissjoni għandha setgħa ta’ evalwazzjoni wiesgħa meta hija tkun imsejħa tiddetermina, fil-kuntest tal-applikazzjoni tad-dispożizzjonijiet dwar l-għajnuna mill-Istat, jekk, għall-finijiet tal-applikazzjoni tagħhom b’mod partikolari, entitajiet legali distinti jikkostitwixxux unità ekonomika (ara, f’dan is-sens, is-sentenzi tas‑16 ta’ Diċembru 2010, AceaElectrabel Produzione vs Il‑Kummissjoni, C‑480/09 P, EU:C:2010:787, punt 63, u tal‑25 ta’ Ġunju 1998, British Airways et vs Il‑Kummissjoni, T‑371/94 u T‑394/94, EU:T:1998:140, punt 314).
169
Għalhekk, ġie deċiż li l-Kummissjoni setgħet tqis, għall-finijiet tal-evalwazzjoni tal-benefiċjarji ta’ għajnuna mill-Istat u tal-konsegwenzi li għandhom jinsiltu minn deċiżjoni li tordna l-irkupru tagħha, li kienet teżisti unità ekonomika bejn diversi entitajiet legali distinti, b’mod partikolari meta dawn kienu marbuta b’relazzjonijiet ta’ kontroll (ara, f’dan is-sens, is-sentenzi tal‑14 ta’ Novembru 1984, Intermills vs Il‑Kummissjoni, 323/82, EU:C:1984:345, punt 11, u tas‑16 ta’ Diċembru 2010, AceaElectrabel Produzione vs Il‑Kummissjoni, C‑480/09 P, EU:C:2010:787, punt 64).
170
Fil-premessi 184 sa 186 tad-deċiżjoni kkontestata, il-Kummissjoni enfasizzat il-fatt li, fil-kuntest tal-iskema inkwistjoni, kienu jeżistu rabtiet ta’ kontroll bejn l-entità Belġjana u l-entitajiet l-oħra tal-grupp li jagħmlu parti minnu. Għalhekk, minn naħa, il-Kummissjoni rrilevat il-fatt li l-entità Belġjana kienet teżerċita funzjonijiet ċentrali għal entitajiet oħra tal-grupp, li ta’ spiss kienu kkontrollati mill-imsemmija entità. Min-naħa l-oħra, il-Kummissjoni enfasizzat il-fatt li d-deċiżjonijiet fi ħdan il-gruppi multinazzjonali ta’ impriżi fir-rigward tal-istrutturi li taw lok għall-eżenzjonijiet inkwistjoni, jiġifieri ċ-ċentralizzazzjoni ta’ attivitajiet fil-Belġju jew l-investimenti mwettqa fil-Belġju, ittieħdu minn entitajiet fi ħdan il-grupp, neċessarjament minn entitajiet li kkontrollawh. Barra minn hekk, mid-deskrizzjoni tal-iskema ta’ profitti eċċessivi mogħtija mir-Renju tal-Belġju, kif inhi riprodotta b’mod partikolari fil-premessa 14 tad-deċiżjoni kkontestata, jirriżulta li l-profitti eċċessivi eżentati kellhom ikunu ġġenerati minn sinerġiji u ekonomiji ta’ skala minħabba l-appartenenza tal-entitajiet Belġjani inkwistjoni għal grupp multinazzjonali ta’ impriżi.
171
Minn dan isegwi li, fid-deċiżjoni kkontestata, il-Kummissjoni enfasizzat elementi li jippermettulha tikkonkludi li jeżistu, bħala prinċipju, rabtiet ta’ kontroll fi ħdan gruppi multinazzjonali ta’ impriżi li kienu jagħmlu parti minnhom l-entitajiet Belġjani li kisbu deċiżjonijiet bil-quddiem. Fid-dawl ta’ dawn l-elementi tal-iskema inkwistjoni, ma jistax jiġi konkluż li l-Kummissjoni marret lil hinn mill-marġni ta’ evalwazzjoni tagħha meta qieset li l-imsemmija gruppi kienu jikkostitwixxu unità ekonomika ma’ dawn l-entitajiet, li bbenefikaw minn għajnuna mill-Istat taħt din l-iskema, fis-sens tal-Artikolu 107(1) TFUE.
172
Fid-dawl tal-kunsiderazzjonijiet preċedenti, għandu jiġi miċħud il-motiv ibbażat fuq żball ta’ evalwazzjoni mwettaq mill-Kummissjoni fir-rigward tal-identifikazzjoni tal-benefiċjarji tal-għajnuna.
C. Fuq il‑motiv, invokat sussidjarjament, ibbażat fuq il‑ksur tal‑prinċipju ġenerali ta’ legalità u tal‑Artikolu 16(1) tar‑Regolament 2015/1589, sa fejn il‑Kummissjoni ordnat l‑irkupru tal‑għajnuna allegatament mogħtija
173
Ir-Renju tal-Belġju jenfasizza li l-prinċipju ta’ ċertezza legali jimplika li l-applikazzjoni tiegħu għandha tiġi kkombinata ma’ dik tal-prinċipju ta’ legalità. F’dan ir-rigward, huwa jsostni li l-irkupru ordnat mid-deċiżjoni kkontestata ma huwa bbażat fuq l-ebda bażi legali u, għaldaqstant, jikser il-prinċipju ta’ legalità u l-Artikolu 16(1) tar-Regolament 2015/1589.
174
Ir-Renju tal-Belġju jsostni, essenzjalment, minn naħa, nuqqas ta’ motivazzjoni tad-deċiżjoni kkontestata fir-rigward tal-identifikazzjoni tal-gruppi multinazzjonali li minnhom jagħmlu parti l-entitajiet Belġjani bħala benefiċjarji kif ukoll fir-rigward tad-determinazzjoni tal-ammonti li għandhom jiġu rkuprati u, min-naħa l-oħra, il-ksur tal-prinċipji ta’ ċertezza legali u ta’ legalità minħabba l-irkupru ordnat mingħand l-imsemmija gruppi.
175
Fir-rigward tal-ilmenti dwar in-nuqqas ta’ motivazzjoni, għandha titfakkar il-ġurisprudenza ċċitata fil-punt 167 iktar ’il fuq, li tgħid li, fil-kuntest ta’ deċiżjonijiet li jirrigwardaw skemi ta’ għajnuna, il-Kummissjoni ma hijiex obbligata twettaq analiżi tal-għajnuna mogħtija f’kull każ individwali abbażi ta’ tali skema. Huwa biss fl-istadju tal-irkupru tal-għajnuna li huwa neċessarju għall-Istati Membri li jivverifikaw is-sitwazzjoni individwali ta’ kull impriża kkonċernata. Madankollu, id-deċiżjoni tal-Kummissjoni għandha tkun suffiċjentement motivata sabiex tippermetti l-implimentazzjoni tagħha mill-awtoritajiet nazzjonali.
176
F’dan il-każ, kif ġie espost fil-punt 163 iktar ’il fuq, għandu jiġi rrilevat li, fil-premessa 183 tad-deċiżjoni kkontestata, il-Kummissjoni identifikat il-benefiċjarji tal-għajnuna inkwistjoni bħala l-entitajiet Belġjani li naqqsu l-profitti eċċessivi mill-profitti taxxabbli tagħhom abbażi ta’ deċiżjoni bil-quddiem. Barra minn hekk, kif ġie espost fil-punti 164 sa 166 iktar ’il fuq, fil-premessi 184 sa 186 tad-deċiżjoni kkontestata, il-Kummissjoni indikat ir-raġunijiet li għalihom hija qieset li kienet teżisti unità ekonomika fformata minn dawn l-entitajiet Belġjani u l-kumpanniji assoċjati magħhom fi ħdan il-gruppi li minnhom huma kienu jagħmlu parti, fid-dawl tal-ġurisprudenza.
177
Barra minn hekk, fir-rigward tal-ammonti li għandhom jiġu rkuprati, għandu jiġi kkonstatat li, fil-premessi 207 sa 211 tad-deċiżjoni kkontestata, il-Kummissjoni pprovdiet spjegazzjonijiet dwar il-metodu ta’ kalkolu tal-għajnuna li għandha tiġi rkuprata. Għalhekk, il-Kummissjoni indikat li kien hemm lok li jiġi kkalkolat l-ammont tat-taxxa li kien ikollha titħallas li kieku ma ngħatatx l-eżenzjoni tal-profitti eċċessivi, billi jittieħed inkunsiderazzjoni l-ammont tat-taxxa mfaddla minħabba d-deċiżjonijiet bil-quddiem kollha adottati favur il-benefiċjarju kkonċernat u l-interess akkumulat fuq dan l-ammont, ikkalkolat mid-data tal-għoti tal-għajnuna, jiġifieri d-data li fiha l-ammont imfaddal kellu jitħallas, għal kull sena fiskali, fl-assenza ta’ deċiżjoni bil-quddiem. Barra minn hekk, ġew inklużi kjarifiki sabiex isiru l-aġġustamenti korrispondenti għad-diversi tnaqqis applikabbli. Fl-aħħar nett, issemma l-fatt li l-ammont li kellu jiġi rkuprat kien għadu jista’ jiġi ppreċiżat, sussegwentement, waqt l-iskambji bejn ir-Renju tal-Belġju u l-Kummissjoni.
178
Minn dan jirriżulta li l-Kummissjoni pprovdiet spjegazzjonijiet li jippermettu lir-Renju tal-Belġju jivverifika s-sitwazzjoni individwali ta’ kull impriża kkonċernata f’dak li jirrigwarda, minn naħa, il-benefiċjarji li mingħandhom kellha tiġi rkuprata l-għajnuna u, min-naħa l-oħra, l-ammont li kellu jiġi rkuprat. Barra minn hekk, fid-dawl tal-ilmenti fformulati fil-kuntest ta’ dan ir-rikors u tal-kunsiderazzjonijiet preċedenti, għandu jiġi kkonstatat li l-Kummissjoni pprovdiet spjegazzjonijiet suffiċjenti sabiex tippermetti lir-Renju tal-Belġju jsir jaf ir-raġunament li jiġġustifika d-deċiżjoni tal-Kummissjoni u lill-Qorti Ġenerali li teżerċita l-istħarriġ tagħha.
179
Fir-rigward tal-allegat ksur tal-prinċipji ta’ ċertezza legali u ta’ legalità, ir-Renju tal-Belġju jibbaża ruħu fuq il-fatt li l-irkupru kien ġie ordnat mingħand il-gruppi multinazzjonali li minnhom kienu jagħmlu parti l-entitajiet Belġjani li kisbu deċiżjoni bil-quddiem, filwaqt li l-imsemmija entitajiet Belġjani biss setgħu jibbenefikaw mill-eżenzjonijiet inkwistjoni.
180
F’dan ir-rigward, huwa biżżejjed li jitfakkru l-kunsiderazzjonijiet esposti fil-punti 163 sa 170 iktar ’il fuq u l-konklużjoni ppreżentata fil-punt 171 iktar ’il fuq, li l-Kummissjoni ġustament qieset li l-gruppi multinazzjonali li minnhom kienu jagħmlu parti l-entitajiet Belġjani kienu jikkostitwixxu unità ekonomika ma’ dawn tal-aħħar li bbenefikaw minn għajnuna mill-Istat skont din l-iskema fis-sens tal-Artikolu 107(1) TFUE.
181
Fid-dawl tal-kunsiderazzjonijiet preċedenti, għandu jiġi miċħud il-ħames motiv invokat mir-Renju tal-Belġju, ibbażat fuq il-ksur tal-prinċipju ġenerali ta’ legalità u tal-Artikolu 16(1) tar-Regolament 2015/1589, sa fejn il-Kummissjoni ordnat l-irkupru tal-għajnuna mogħtija mill-iskema inkwistjoni.
182
Peress li l-ebda wieħed mill-motivi mqajma mir-Renju tal-Belġju ma huwa fondat, ir-rikors għandu jiġi miċħud kollu kemm hu.
IV. Fuq l‑ispejjeż
183
Skont l-Artikolu 219 tar-Regoli ta’ Proċedura, fid-deċiżjonijiet tal-Qorti Ġenerali mogħtija wara annullament u rinviju, din għandha tiddeċiedi fuq l-ispejjeż dwar, minn naħa, il-proċeduri mibdija quddiemha u, min-naħa l-oħra, il-proċedura tal-appell quddiem il-Qorti tal-Ġustizzja. Billi, fis-sentenza tal-appell, il-Qorti tal-Ġustizzja rriżervat l-ispejjeż, għandha tkun il-Qorti Ġenerali li tiddeċiedi wkoll fuq l-ispejjeż relatati mal-proċedura tal-appell.
184
Skont l-Artikolu 134(1) tar-Regoli tal-Proċedura, il-parti li titlef il-kawża għandha tiġi kkundannata għall-ispejjeż, jekk dawn ikunu ntalbu. Peress li r-Renju tal-Belġju tilef, hemm lok li jiġi kkundannat għall-ispejjeż sostnuti mill-Kummissjoni fil-proċedura inizjali quddiem il-Qorti Ġenerali fil-Kawża T‑131/16 kif ukoll f’din il-proċedura ta’ rinviju fil-Kawża T‑131/16 RENV, konformement mat-talbiet tal-Kummissjoni.
185
Fir-rigward tal-ispejjeż relatati mal-proċedura tal-appell, fid-dawl tal-fatt li din kienet tirrigwarda s-sentenza inizjali fil-Kawżi magħquda T‑131/16 u T‑263/16, ir-Renju tal-Belġju għandu jiġi kkundannat ibati nofs l-ispejjeż sostnuti mill-Kummissjoni fil-kuntest tal-proċedura tal-appell fil-Kawża C‑337/19 P.
186
Skont l-Artikolu 138(1) tar-Regoli tal-Proċedura, l-Istati Membri li jintervjenu f’kawża għandhom ibatu l-ispejjeż tagħhom. Għaldaqstant, l-Irlanda għandha tbati l-ispejjeż rispettivi tagħha.
Għal dawn il-motivi,
IL-QORTI ĠENERALI (It-Tieni Awla Estiża)
taqta’ u tiddeċiedi:
1)
Ir-rikors huwa miċħud.
2)
Ir-Renju tal-Belġju għandu jbati l-ispejjeż rispettivi tiegħu kif ukoll dawk sostnuti mill-Kummissjoni Ewropea, inklużi dawk sostnuti fil-kuntest tal-proċedura inizjali quddiem il-Qorti Ġenerali fil-Kawża T‑131/16, dawk sostnuti fil-kuntest ta’ din il-proċedura ta’ rinviju fil-Kawża T‑131/16 RENV u nofs dawk sostnuti fil-kuntest tal-proċedura tal-appell fil-Kawża C‑337/19 P.
3)
L-Irlanda għandha tbati l-ispejjeż rispettivi tagħha.
Marcoulli
Frimodt Nielsen
Tomljenović
Norkus
Valasidis
Mogħtija f’qorti bil-miftuħ fil-Lussemburgu, fl‑20 ta’ Settembru 2023.
Firem
Werrej
I. Il‑fatti li wasslu għall‑kawża
A. Fuq is‑sentenza inizjali
B. Fuq is‑sentenza tal‑appell
II. Il‑proċedura u t‑talbiet tal‑partijiet
III. Id‑dritt
A. Fuq il‑motiv ibbażat fuq il‑ksur tal‑Artikolu 107 TFUE u fuq żball manifest ta’ evalwazzjoni, sa fejn il‑Kummissjoni qieset li s‑sistema ta’ profitti eċċessivi kienet tikkostitwixxi miżura ta’ għajnuna mill‑Istat
1. Fuq il‑finanzjament tal‑iskema inkwistjoni permezz ta’ riżorsi tal‑Istat
2. Fuq l‑eżistenza ta’ vantaġġ selettiv mogħti mill‑iskema inkwistjoni
a) Fuq l‑identifikazzjoni tas‑sistema ta’ referenza
1) Fuq it‑teħid inkunsiderazzjoni tad‑dritt nazzjonali
2) Fuq id‑determinazzjoni tal‑profitti taxxabbli tal‑kumpanniji u r‑rilevanza tal‑Artikolu 24 taċ‑CIR 92
3) Fuq il‑possibbiltà li jsiru aġġustamenti fuq il‑profitti rreġistrati mill‑kumpanniji taxxabbli
4) Fuq in‑nuqqas ta’ inklużjoni tal‑iskema ta’ profitti eċċessivi fis‑sistema ta’ referenza
i) Fuq il‑portata tal‑Artikolu 185(2) taċ‑CIR 92
ii) Fuq l‑iskema ta’ profitti eċċessivi
iii) Konklużjoni fuq in‑nuqqas ta’ inklużjoni tal‑iskema ta’ profitti eċċessivi fis‑sistema ta’ referenza
b) Fuq l‑eżistenza ta’ vantaġġ minħabba l‑iskema inkwistjoni
1) Fuq l‑identifikazzjoni tal‑vantaġġ mogħti mill‑iskema inkwistjoni
2) Fuq l‑analiżi konġunta mill‑Kummissjoni tal‑kriterju tal‑vantaġġ u dak tas‑selettività
3) Fuq l‑eżistenza ta’ vantaġġ li jiffavorixxi lill‑benefiċjarji tal‑iskema inkwistjoni
c) Fuq in‑natura selettiva tal‑vantaġġ minħabba l‑eżistenza ta’ deroga mis‑sistema ta’ referenza li tintroduċi differenzazzjonijiet bejn operaturi li jinsabu f’sitwazzjoni komparabbli
1) Fuq l‑eżistenza ta’ deroga mis‑sistema ta’ referenza
2) Fuq l‑eżistenza ta’ differenzazzjoni bejn operaturi li jinsabu f’sitwazzjoni komparabbli minħabba d‑deroga mis‑sistema ta’ referenza
i) Fuq it‑trattament iddifferenzjat meta mqabbla ma’ kumpanniji li jagħmlu parti minn grupp multinazzjonali ta’ impriżi
ii) Fuq it‑trattament iddifferenzjat meta mqabbla ma’ impriżi li ma għamlux investimenti, ma ċċentralizzawx attivitajiet jew ma ħolqux impjiegi fil‑Belġju
iii) Fuq it‑trattament iddifferenzjat meta mqabbla ma’ impriżi li jagħmlu parti minn grupp ta’ daqs żgħir
3) Konklużjoni dwar ir‑raġunament prinċipali tal‑Kummissjoni
d) Fuq l‑eżistenza ta’ ġustifikazzjoni bbażata fuq in‑natura u l‑istruttura ġenerali tas‑sistema fiskali Belġjana
3. Fuq l‑eżistenza ta’ distorsjoni tal‑kompetizzjoni
4. Konklużjoni dwar il‑motiv ibbażat fuq il‑ksur tal‑Artikolu 107 TFUE u fuq żball manifest ta’ evalwazzjoni tal‑iskema inkwistjoni bħala miżura ta’ għajnuna mill‑Istat
B. Fuq il‑motiv ibbażat fuq żball ta’ evalwazzjoni mwettaq mill‑Kummissjoni fir‑rigward tal‑identifikazzjoni tal‑benefiċjarji tal‑allegata għajnuna
C. Fuq il‑motiv, invokat sussidjarjament, ibbażat fuq il‑ksur tal‑prinċipju ġenerali ta’ legalità u tal‑Artikolu 16(1) tar‑Regolament 2015/1589, sa fejn il‑Kummissjoni ordnat l‑irkupru tal‑għajnuna allegatament mogħtija
IV. Fuq l‑ispejjeż
(
*1
)	Lingwa tal-kawża: l-Ingliż.